
1.	EHDOTUKSEN TAUSTA
•	Ehdotuksen perustelut ja tavoitteet
Komission puheenjohtaja Ursula von der Leyen nosti 10. syyskuuta 2025 pitämässään unionin tilaa koskevassa puheessa keskeisiksi aiheiksi asumisen ja köyhyyden. Puheessa sitouduttiin suunnitelmaan, jolla autetaan poistamaan köyhyys vuoteen 2050 mennessä kunnianhimoisella EU:n köyhyydentorjuntastrategialla, ja esiteltiin kaikkien aikojen ensimmäinen kohtuuhintaista asumista koskeva eurooppalainen suunnitelma. Puheenjohtaja painotti, että Euroopan sosiaalisten oikeuksien pilarissa asunto on määritetty oikeudeksi Euroopassa, ja julisti, että nyt on aika toteuttaa tämä lupaus. Hän piti asuntokriisiä yhteiskunnallisena haasteena ja ihmisarvoon liittyvänä kysymyksenä ja vaati radikaalia muutosta siihen, miten tätä ongelmaa käsitellään. 
Euroopan sosiaalisten oikeuksien pilarin periaatteessa 19 vahvistetaan oikeus asuntoon ja asunnottomille annettavaan apuun. Siinä vaaditaan, että kaikille tarvitseville on tarjottava sosiaalista vuokra-asuntoa tai laadukasta asumisapua. Periaatteessa korostetaan, että haavoittuvassa asemassa olevilla henkilöillä on oikeus asianmukaiseen apuun ja suojaan pakkohäätöä vastaan. Siinä painotetaan myös, että asunnottomille on tarjottava asianmukainen suoja ja riittävät palvelut heidän sosiaalisen osallisuutensa edistämiseksi.  
Euroopan unionin perusoikeuskirjassa korostetaan, että yhteiskunnallisen syrjäytymisen ja köyhyyden torjumiseksi unioni tunnustaa oikeuden toimeentuloturvaan ja asumisen tukeen ja kunnioittaa tätä oikeutta. Tarkoituksena on turvata ihmisarvoinen elämä jokaiselle, jolla ei ole riittävästi varoja, unionin oikeuden sekä kansallisten lainsäädäntöjen ja käytäntöjen mukaisesti. 
Tarkistetussa Euroopan sosiaalisessa peruskirjassa tunnustetaan kaikkien oikeus saada asianmukainen asunto sekä sitoudutaan asunnottomuuden ehkäisemiseen ja vähentämiseen pyrkien asunnottomuuden asteittaiseen poistamiseen. 
Kun otetaan huomioon näiden oikeuksien merkitys ja tarve panna ne tehokkaasti täytäntöön, jäsenvaltioiden, EU:n toimielinten ja neuvoa-antavien elinten, työmarkkinaosapuolten ja asiaankuuluvien kansalaisjärjestöjen kesäkuussa 2021 allekirjoittamassa asunnottomuuden vähentämistä käsittelevästä eurooppalaisesta foorumista annetussa Lissabonin julistuksessa ilmaistaan sitoutuminen toimiin asunnottomuuden poistamiseksi vuoteen 2030 mennessä, jotta i) kukaan ei asuisi kadulla esteettömän, turvallisen ja asianmukaisen hätämajoituksen puuttumisen vuoksi, ii) kukaan ei asuisi hätä- tai väliaikaismajoituksessa pidempään kuin pysyvän asumisratkaisun löytyminen edellyttää, iii) ketään ei päästettäisi pois mistään laitoksesta (kuten vankilasta, sairaalasta tai hoitolaitoksesta), jos tarjolla ei ole asianmukaista asuntoa, iv) häädöt olisi estettävä aina, kun se on mahdollista, eikä ketään häädettäisi ilman, että häntä autetaan tarvittaessa löytämään asianmukainen asumisratkaisu, ja v) ketään ei syrjittäisi asunnottomuuden vuoksi.
Ehdotuksen yleistavoitteena on edistää poliittisia toimia, joilla edellä mainitut asunnon ja asumisavun saantia koskevat suuntaviivat pannaan tehokkaasti täytäntöön. 
Kohtuuhintaista asumista koskeva eurooppalainen suunnitelma on ensimmäinen EU:n tason kehys, jonka tavoitteena on puuttua asuntokriisiin. Sen perustuu neljään pilariin, joilla tarvitaan toimia, mukaan lukien asuntomarkkinoilta syrjäytyneiden ja asunnottomien tukeminen. Siinä ehdotetaan neuvoston suositusta, jolla tuetaan haavoittuvassa asemassa olevia ja epävarmoissa asuinoloissa eläviä henkilöitä sekä torjutaan asunnottomuutta ja puututaan siihen yksilökeskeisillä, asuntolähtöisillä ja yhdennetyillä toimintapolitiikoilla. 
Poliittisissa suuntaviivoissa 2024–2029 ilmoitetulla ensimmäisellä EU:n köyhyydentorjuntastrategialla pyritään poistamaan köyhyys vuoteen 2050 mennessä ja tuetaan jäsenvaltioita, jotta ”ihmisiä autetaan saamaan tarvitsemansa keskeiset suojelutoimet ja palvelut ja puututaan köyhyyden perimmäisiin syihin”. Ehdotus neuvoston suositukseksi hyväksytään yhdessä EU:n köyhyydentorjuntastrategian kanssa, ja se on erottamaton osa köyhyyden ehkäisemiseen ja torjumiseen liittyviä komission toimia. EU:n köyhyydentorjuntastrategian osana vahvistetulla eurooppalaisella lapsitakuulla puututaan erityisesti lapsiköyhyyden torjunnan puutteisiin ja varmistetaan, että avun tarpeessa olevat lapset voivat saada kehityksensä tueksi välttämättömät palvelut – myös asianmukaisen asunnon.
Tällä ehdotuksella neuvoston suositukseksi pyritään ehkäisemään ja torjumaan asuntomarkkinoilta syrjäytymistä ja asunnottomuutta Se toimii välineenä, jolla tuetaan jäsenvaltioita, alueita ja kuntia kattavien, yksilökeskeisten, asuntolähtöisten ja yhdennettyjen strategisten toimintapoliittisten kehysten tarkastelussa, suunnittelussa ja täytäntöönpanossa asuntomarkkinoilta syrjäytymisen ja asunnottomuuden estämiseksi ja vähentämiseksi niin kaupunki- kuin maaseutualueilla. Maaseutualueilla ja syrjäisillä alueilla on erityisiä haasteita kohtuuhintaisten asuntojen saatavuuden ja kiinteistöjen vähäisen arvon takia, jolloin ylläpitoon ja investointeihin liittyvät kannustimet voivat jäädä vähäisemmiksi, kiinteistöjä saatetaan jättää tyhjilleen, asuntokanta voi heikentyä ja asunnoista muutetaan pois. Lisäksi maaseudun asunnot ovat usein vanhempia ja energiatehottomampia, mikä lisää kunnostustarpeita ja asukkaille aiheutuvat kustannuksia sekä aiheuttaa energiaköyhyyttä. Jotkin jäsenvaltiot ovat hiljattain kehittäneet tai vahvistaneet strategisia toimintapoliittisia kehyksiään, mutta menetelmissä, hallintorakenteissa ja tuloksissa on silti huomattavia eroja, mikä osoittaa, että tarvitaan ohjeistusta toimiviksi todetuista, näyttöön perustuvista poliittisista toimista. Politiikan tavoitteena on tukea haavoittuvassa asemassa olevia henkilöitä, jotka elävät epävarmoissa asuinoloissa tai joihin kohdistuu sellainen vaara, sekä torjua asunnottomuutta ja puuttua siihen. 
Asuntomarkkinoilta syrjäytymisellä tarkoitetaan, että henkilöllö tai kotitaloudella ei ole mahdollisuutta saada kunnollista, pysyvää asuntoa tai asua pysyvästi asunnossa, joka on peruslaatua, oikeusturvaa[footnoteRef:1] ja kohtuuhintaisuutta koskevien vaatimusten mukainen. Sen näkyvin ja äärimmäisin muoto on asunnottomuus, jolla viitataan niin kadulla asuviin kuin hätä- ja tilapäismajoituksessa oleviin henkilöihin. Asuntomarkkinoilta syrjäytyminen on kuitenkin laajempi käsite, ja sillä viitataan henkilöihin, joilla on katto päänsä päällä mutta jotka elävät epäasianmukaisissa oloissa ja/tai asunnottomuusuhan alla. Asunnottomuusuhasta on kyse, jos henkilöitä uhkaa mielivaltainen häätö, pakkohäätö tai kotiväkivalta tai heillä ei ole pysyviä vuokrasopimuksia. Asuinolot ovat epäasianmukaiset, jos asunto on huono eikä siinä ole perusvarustusta, riippumatta siitä, johtuuko tämä vakavasta korjaustöiden puutteesta, äärimmäisen ahtaista oloista vai epäsopivuudesta henkilölle, jolla on lisätarpeita, kuten ikääntyneelle, vammaiselle tai pitkäaikaishoitoa tarvitsevalle henkilölle. Muita asuntomarkkinoilta syrjäytymisen muotoja voivat olla esimerkiksi opiskelijamajoituksen puutteellinen saatavuus, mikä voi johtaa opinnoista luopumiseen. [1: 	Laatuvaatimusten mukainen asuminen täyttää vähimmäisvaatimukset, joiden mukaan asuntoa voidaan pitää asuinkelpoisena, turvallisena ja laillisesti vaatimustenmukaisena. Nämä vaatimukset pannaan täytäntöön usein paikallisilla asumismääräyksillä, ja niissä edellytetään asunnoilta rakenteellista vakautta, sanitaatiopalveluita ja paloturvallisuutta. Oikeusturvalla viitataan hallintaoikeuksien varmuuteen. ] 

Asunnottomuus on vakavin köyhyyden ja sosiaalisen syrjäytymisen ilmentymä. Se lyhentää merkittävästi elinajanodotetta ja heikentää huomattavasti terveyttä, hyvinvointia ja yhteiskunnallista, demokraattista ja työmarkkinoille osallistumista sekä mahdollisuuksia saada keskeisiä taloudellisia palveluja ja sosiaalipalveluja. Se on monimutkainen, kehittyvä sosiaalinen haaste, joka johtuu rakenteellisista tekijöistä, kuten köyhyydestä, työttömyydestä, asumisesta syrjäisellä alueella, sosiaaliperusteisten ja kohtuuhintaisten asuntojen rajallisesta saatavuudesta ja riittämättömästä sosiaaliturvasta. Henkilökohtaiset olosuhteet, kuten riippuvuus, mielenterveysongelmat, heikko fyysinen terveys, perheen hajoaminen tai perheväkivalta, voivat lisätä haavoittuvuutta tai toimia laukaisevina tekijöinä. Kadulla asuminen (katuasunnottomuus) on asunnottomuuden näkyvin muoto, mutta on olemassa myös näkymättömämpiä muotoja, kuten kodittomuutta, jolloin henkilöt asuvat ensisuojissa tai tilapäismajoituksessa.[footnoteRef:2]  [2: 	Nämä luokat kuuluvat ETHOS-luokitukseen eli asunnottomuuden ja asuntomarkkinoilta syrjäytymisen muotojen eurooppalaiseen luokitukseen.  ETHOS kehitettiin puitteiksi, joiden avulla voidaan parantaa asunnottomuuden ymmärtämistä ja mittaamista Euroopassa ja tarjota yhteinen ”kieli” asunnottomuutta koskevaa kansainvälistä tietojenvaihtoa varten. ETHOS-luokitus kattaa kaikki asumistilanteet, jotka ovat asunnottomuuden ja asuntomarkkinoilta syrjäytymisen muotoja. ] 

Erot asunnottomuuden oikeudellisissa ja tilastollisissa määritelmissä sekä jäsenvaltioiden erilaiset seurannan lajit ja menetelmät tekevät asunnottomuutta koskevien yhdenmukaisten, luotettavien ja vertailukelpoisten tietojen tuottamisen haasteelliseksi koko EU:n tasolla. Saatavilla olevien kansallisten tietojen mukaan asunnottomuus on kasvussa useissa jäsenvaltioissa, ja OECD:n arvion mukaan EU:ssa on noin miljoona asunnotonta. Asuntomarkkinoilta syrjäytyneiden tai asunnottomien sosiodemografiset ominaisuudet vaihtelevat kansallisten, alueellisten ja paikallisten olosuhteiden mukaan. OECD:n tiedot[footnoteRef:3] osoittavat kuitenkin, että asunnottomuutta on suhteettoman paljon tiettyjen väestöryhmien, kuten nuorten, lapsiperheiden, maahanmuuttajien sekä ikääntyneiden ja vammaisten henkilöiden, keskuudessa. [3: 	OECD:n tietokanta kohtuuhintaisesta asumisesta: ”OECD Affordable Housing Database” | OECD.] 

Vuoden 2023 EU-SILC-tilastojen[footnoteRef:4] moduulin ”Intergenerational transmission of advantages and disadvantages and housing difficulties” (sukupolvelta toiselle siirtyvä hyväosaisuus ja huono-osaisuus sekä asumiseen liittyvät ongelmat)[footnoteRef:5] mukaan noin 5 prosenttia aikuisista EU:ssa kokee jossakin elämänsä vaiheessa asumiseen liittyviä vaikeuksia, mukaan lukien kadulla, hätämajoituksessa tai muussa kuin perinteisessä asumismuodossa asuminen tai tilapäinen oleskelu perheen tai ystävien luona vaihtoehtojen puuttumisen vuoksi. Kaikkien köyhyyden tai sosiaalisen syrjäytymisen vaarassa olevien ja asumisvaikeuksista kärsivien kotitalouksien osuus on yli kaksinkertainen verrattuna riskittömien kotitalouksien osuuteen (8,5 % verrattuna 3,9 %:iin). Kotitalouksilla, joissa on huollettavana olevia lapsia (18,1 %), on todennäköisemmin vaikeuksia vuokrata asunto kuin kotitalouksilla, joissa ei ole lapsia (10,2 %). Asumisvaikeuksien tärkeimpiä syitä ovat perheeseen liittyvät ja henkilökohtaiset ongelmat (30 %), taloudelliset vaikeudet (25,9 %), työpaikan menetys tai vaikeudet löytää työpaikka (7,3 %), vuokrasopimuksen päättyminen (5,2 %) sekä parisuhde- tai perheasiat (14,1 %). Terveysongelmat vaikuttavat asumisvaikeuksiin 1,1 prosentissa tapauksista. Asumisvaikeudet ovat ratkenneet 26,5 prosentissa tapauksista työllistymisen myötä, 20,4 prosentissa tapauksista muutolla sosiaaliperusteiseen tai tuettuun yksityiseen asuntoon ja 14,1 prosentissa tapauksista ihmissuhdeverkoston tai perheen avulla.  [4: 	EU-SILC-tilastot ovat Euroopan unionin tulo- ja elinolotilastoja. Kyseessä on EU:n jäsenvaltioissa ja joissakin EU:n ulkopuolisissa maissa vuodesta 2003 lähtien toteutettu yhdenmukaistettu vuosittainen kyselytutkimus, jossa kerätään vertailevia, moniulotteisia, pitkittäisiä ja poikittaisia mikrotietoja tuloista, köyhyydestä, sosiaalisesta syrjäytymisestä ja asumisolosuhteista.]  [5: 	https://ec.europa.eu/eurostat/statistics-explained/SEPDF/cache/132338.pdf. ] 

Asunnottomuus on myös merkittävä systeeminen haaste, jolla on huomattavia finanssipoliittisia ja sosiaalisia vaikutuksia jäsenvaltioihin. Käytännöt, joissa suositaan reagointia ja kriisikeskeisiä toimia, kuten ensihoitoa, tilapäisiä suojia ja rikosoikeudellista valvontaa, johtavat toisiaan seuraaviin kalliisiin palveluihin, joissa ei puututa asunnottomuuden taustalla oleviin syihin. Valtioiden talousarvioihin kohdistuvien välittömien vaikutusten lisäksi aiheutuu laajempia yhteiskunnallisia kustannuksia, kuten inhimillisen potentiaalin ja yhteisön yhteenkuuluvuuden heikkeneminen, koska asuntomarkkinoilta syrjäytyminen haittaa taloudellista osallistumista ja pitää yllä sukupolvien välisen eriarvoisuuden kierteitä. 
[bookmark: _Hlk220762610]Siksi asuntomarkkinoilta syrjäytymisen ja asunnottomuuden torjumiseksi tarvitaan strategista siirtymistä hätätilanteiden hallinnasta henkilökeskeisiin, asuntolähtöisiin ja yhdennettyihin toimintapolitiikkoihin. Henkilökeskeisissä toimintapolitiikoissa keskitytään vastaamaan epävarmoissa asuinoloissa asuvien henkilöiden ja kotitalouksien – jotka kohtaavat asuntomarkkinoilta syrjäytymistä tai asunnottomuutta tai ovat niiden vaarassa – erityisiin haasteisiin. Asuntolähtöisillä lähestymistavoilla, kuten asunto ensin ‑periaatteella, puolestaan autetaan epävarmoissa asuinoloissa asuvia henkilöitä säilyttämään asuinpaikkansa ja pyritään mahdollisimman nopeasti tarjoamaan asuntomarkkinoilta syrjäytyneille ja erityisesti asunnottomille vakaa asumisratkaisu yhdistettynä yhdennettyihin tukipalveluihin. Näytön perusteella nämä ovat vaikuttavimpia ja kustannustehokkaimpia toimintapolitiikkoja asunnottomuuden vähentämiseksi. 
Asuntolähtöisten toimintamallien toteuttaminen voi vaikeutua kohtuuhintaisten asuntojen puutteen takia. Vaikka kohtuuhintaisten asuntojen suurempi tarjonta on keskipitkän ja pitkän aikavälin tavoite, lyhyen aikavälin parannuksia voitaisiin toteuttaa kohdentamalla sosiaalista ja julkista asuntotarjontaa tarkemmin ja tukemalla asunnottomia pääsemään vuokra-asuntomarkkinoiden olemassa oleviin ja vapaisiin asuntoihin kodinhaussa avustamisella, vuokratakuilla tai ‑tuilla ja taloudellisella tuella takuuvuokrien maksamiseksi. Samalla varmistettaisiin asianmukaiset takeet ja kannustimet asunnonomistajille ja vuokranantajille. Kohtuuhintaisten asuntojen tarjonnan kasvattaminen on haaste, johon useiden sidosryhmien on osallistuttava prosessin eri vaiheissa, alkaen sellaisten erityisten asuntopoliittisten toimenpiteiden suunnittelusta, joilla lisätään sosiaalista ja kohtuuhintaista asuntotarjontaa kannustaen samalla myös yksityisiin investointeihin. Asuntotarjonta on integroitava sosiaalisiin tukitoimiin, asumisapuun, terveydenhuollon ja pitkäaikaishoidon palveluihin, työmarkkinoille integroitumisen palveluihin ja muihin peruspalveluihin, jotta voidaan vastata asuntomarkkinoilta syrjäytymiseen ja asunnottomuuteen liittyviin moninaisiin haasteisiin. 
Laadulla on olennaisen tärkeä merkitys asumisen kestävyyden sekä yksilön ihmisarvon ja hyvinvoinnin kannalta. Kohtuullisia asuntoja koskeviin vähimmäisvaatimuksiin kuuluvat turvallisuusvaatimukset, joilla suojellaan asukkaita vaaroilta, kuten rakenteiden romahtamiselta, tulipalolta, riittämättömältä sanitaatiolta ja ympäristöuhkilta, sekä tarvittaessa esteettömyyttä koskevat mukautukset. Turvallinen asuminen edellyttää riittäviä peruspalveluja (esimerkiksi sähkö, lämmitys ja juokseva vesi) ja toimii suojana sääoloilta, rakenteellisilta ongelmilta ja muilta vaaroilta. Laadukas asuminen merkitsee myös hyvää energiatehokkuutta, millä ehkäistään kotitalouksien energiaköyhyyttä, ja riittävää asuintilaa henkeä kohden ahtaiden olojen välttämiseksi. 
Asunnottomuuden torjumista koskevia strategiakehyksiä on tällä hetkellä 19 jäsenvaltiossa joko valtiollisella tai valtiotasoa alemmalla tasolla. Näissä strategioissa etusijalle asetetaan sosiaalinen asuntotuotanto ja kohtuuhintainen asuminen sekä tarjotaan kattavaa tukea asunnottomille. Asunnottomuuden ehkäiseminen ja siirtyminen hätä- ja tilapäismajoituksesta pitkäaikaisiin asumisratkaisuihin, mukaan lukien asunto ensin ‑mallin kaltaisten toimintatapojen kehittäminen tai laajentaminen, ovat toimintapolitiikan ytimessä useissa maissa.
Asuntomarkkinoilta syrjäytymisen ja asunnottomuuden torjumisen tehokkaissa strategioissa etusijalle on asetettava ehkäiseminen, mihin varatut resurssit ovat usein riittämättömät. Vaikka ennaltaehkäisevät toimintamallit ovat reaktiivisia toimintamalleja taloudellisempia, ne jäävät usein nopeiden hätätoimien varjoon. Varhaisen puuttumisen palveluja, kuten vuokrarästien sovittelua, vuokra- tai asuntolainaneuvontaa, vuokralaisten ja vuokranantajien oikeuksia koskevaa oikeudellista tukea, varhaisvaroitusjärjestelmiä ja lyhytaikaista taloudellista tukea, tarjotaan epäyhtenäisesti, ja niitä voi olla vaikeaa saada. Palvelujen parantaminen, räätälöity tuki laitoksista lähteville ja riittävä taloudellinen apu etuuksien käytön lisäämiseksi ovat ratkaisevan tärkeitä asunnottomuuteen johtavan kierteen pysäyttämiseksi.
Ennaltaehkäisevillä toimenpiteillä voidaan puuttua myös mielivaltaisiin häätöihin ja pakkohäätöihin. Häädöistä on vaikeaa saada kattavia, luotettavia ja vertailukelpoisia tietoja – esimerkiksi häätöilmoitusten, ‑menettelyjen ja ‑määräysten määrästä sekä siitä, kattavatko tiedot kaikki häädöt vai vain lainvalvontaviranomaisten toteuttamat häädöt –, mutta OECD arvioi joka tapauksessa, että OECD-maissa aloitetaan vuosittain vähintään 2,4 miljoonaa virallista häätömenettelyä.
Häädön ja asunnottomuuden riskien vähentämiseksi olisi kehitettävä lieventämistoimia ja yhteistyömekanismeja. Euroopan ihmisoikeussopimuksessa ja Euroopan sosiaalisessa peruskirjassa edellytetään, että valtiot takaavat häädetyille oikeussuojan. Tähän kuuluvat osapuolten kuuleminen vaihtoehtoisten ratkaisujen löytämiseksi, maksusuunnitelmien laatiminen vuokran tai asuntolainan maksamisen varmistamiseksi, häädön kohtuullisen varoitusajan ehdottaminen, yöllä tai talvella tapahtuvien häätöjen kieltäminen mahdollisuuksien mukaan, oikeussuojakeinojen tarjoaminen lainvastaisia häätöjä vastaan, avustukset ja korvausten tarjoaminen laittomien häätöjen tapauksessa. Häätötilanteissa on kunnioitettava yksilöiden ihmisarvoa ja oikeuksia, ja häädön yhteydessä olisi huolehdittava vaihtoehtoisesta majoituksesta. 
Asuntomarkkinoilta syrjäytymistä ja asunnottomuutta koskevaan tehokkaaseen strategiaan olisi sen vuoksi sisällytettävä entistä laajempi sosiaalinen ja kohtuuhintainen asuntotarjonta vakaiden keskipitkän ja pitkän aikavälin ratkaisujen varmistamiseksi. Strategian olisi myös katettava ennaltaehkäisy ja uuden asunnon löytäminen siten, että epävarmoissa asuinoloissa olevia henkilöitä suojellaan häädöiltä, vuokrarästeihin puututaan varhaisessa vaiheessa muun muassa talous- ja velkaneuvonnan avulla sekä riittävien sosiaali-, työllisyys-, terveydenhuolto- ja hoivapalvelujen saatavuus varmistetaan.
•	Yhdenmukaisuus muiden alaa koskevien politiikkojen säännösten kanssa
Ehdotuksella pannaan osaltaan täytäntöön Euroopan sosiaalisten oikeuksien pilarin asuntotuotantoa ja asunnottomille annettavaa apua koskeva periaate 19. Periaatteessa todetaan, että asuntoa tarvitseville on tarjottava sosiaalista vuokra-asuntoa tai laadukasta asumisapua, että haavoittuvassa asemassa olevilla henkilöillä on oikeus suojaan pakkohäätöä vastaan ja että asunnottomille on tarjottava asianmukainen suoja ja riittävät palvelut. 
Tulevasta kohtuuhintaista asumista koskevasta eurooppalaisesta suunnitelmasta 1. joulukuuta 2025 annetuissa puheenjohtajavaltion päätelmissä kehotetaan vahvistamaan EU:n tason yhteistyötä asunnottomuuden vähentämistä käsittelevän eurooppalaisen foorumin ja asuntolähtöisten toimintapolitiikkojen, kuten asunto ensin ‑periaatteen, puitteissa tehdyn työn pohjalta ja niitä edelleen lujittaen. Lisäksi niissä kehotetaan komissiota punnitsemaan, voisiko neuvoston suosituksesta olla tässä hyötyä. Euroopan komissio käynnisti joulukuussa 2025 kohtuuhintaista asumista koskevan eurooppalaisen suunnitelman, joka on ensimmäinen EU:n tason kehys asuntokriisin ratkaisemiseksi. Suunnitelma koostuu neljästä pilarista, jotka ovat i) asuntotarjonnan lisääminen, ii) investointien mobilisointi, iii) välittömän tuen tarjoaminen ja uudistusten edistäminen sekä iv) suoja asuntomarkkinoilta eniten syrjäytyneille. Suunnitelman toimenpiteen 10 keskiössä ovat asunnottomuuteen puuttuminen ja haavoittuvassa asemassa olevien vuokralaisten ja kotitalouksien tukeminen. Toimenpiteessä ehdotetaan neuvoston suositusta asuntomarkkinoilta syrjäytymisen torjumisesta, jotta voidaan tukea haavoittuvassa asemassa olevia ja epävarmoissa asuinoloissa eläviä henkilöitä, ehkäistä asunnottomuutta ja puuttua siihen.  
Asunnottomuuden vähentämistä käsittelevää eurooppalaista foorumia koskevalla Lissabonin julistuksella käynnistettiin asunnottomuuden vähentämistä käsittelevä eurooppalainen foorumi, jonka tavoitteena on edistää i) vertailukelpoisia, luotettavia tietoja ja seurantaa, ii) tietojen vaihtoa, iii) rahoituksen saannin parantamista sekä iv) asuntomarkkinoilta syrjäytymisen ja asunnottomuuden kysymysten valtavirtaistamista kaikissa asiaankuuluvissa unionin politiikoissa. Ehdotus perustuu tähän mennessä tehtyyn työhön ja foorumin kautta saatuun kokemukseen.
Komissio on lisännyt merkittävästi panostaan asuntopolitiikkaan ja kunnioittaa toisaalta kaikilta osin jäsenvaltioiden toimivaltaa alalla. Suurin osa asumisasioita koskevasta toimivallasta kuuluu kansallisille, alueellisille ja paikallisille viranomaisille, mutta tilanne on muuttunut paikallisista, kiinteistöihin liittyvistä kysymyksistä systeemiseksi asuntokriisiksi. Riittävästä vähimmäistoimeentulosta aktiivisen osallisuuden varmistamiseksi vuonna 2023annetussa neuvoston suosituksessa asunnon saantia pidetään yhtenä yhteiskuntaan osallistumisen mahdollistavista palveluista, joilla voidaan auttaa vähävaraisia henkilöitä integroitumaan yhteiskuntaan ja tarvittaessa työmarkkinoille sekä saamaan muita mahdollistavia palveluja ja toimeentulotukea.
•	Yhdenmukaisuus unionin muiden politiikkojen kanssa
Vuonna 2021 hyväksytyn eurooppalaisen lapsitakuun tavoitteena on ehkäistä ja torjua sosiaalista syrjäytymistä suosittelemalla, että jäsenvaltiot takaavat tiettyjen keskeisten palvelujen, muun muassa asianmukaisen asunnon, saannin avun tarpeessa oleville lapsille. Lapsitakuussa suositellaan, että jäsenvaltiot ottavat huomioon asunnottomien tai erittäin puutteellisissa asuinoloissa asuvien lasten erityiset huono-osaisuuden muodot ja varmistavat, että kyseiset lapset ja heidän perheensä saavat asianmukaisen majoituksen ja asiaankuuluvia sosiaali- ja neuvontapalveluita. 
Kohtuuhintaisen ja laadukkaan pitkäaikaishoidon saatavuudesta annetussa neuvoston suosituksessa kehotetaan, että jäsenvaltiot laajentaisivat virallisia pitkäaikaishoitopalveluja, erityisesti kotihoitopalveluja ja yhteisöpohjaista hoitoa. Yksilön muuttuviin hoitotarpeisiin mukautettu asuminen on ikääntymisen yhteydessä perusedellytys, joka mahdollistaa kotihoidon tarjoamisen.
Vuonna 2021 annetun yhteisötalouden toimintasuunnitelman ja siihen liittyvän yhteisötalouden toimintaedellytysten kehittämisestä vuonna 2023 annetun neuvoston suosituksen tavoitteena on yhteisötalouden toimijoiden toimintaedellytysten parantaminen kaikkialla Euroopassa. Monet yhteisötalouden toimijat pyrkivät edistämään syrjäytyneiden ja heikommassa asemassa olevien sosiaalista osallisuutta muun muassa integroimalla heitä työmarkkinoille ja tarjoamalla heille kohtuuhintaisia tai osallistavia asumismahdollisuuksia sekä muita asiaankuuluvia sosiaalipalveluja (kuten oikeudellista ja käytännön tukea vuokralaisille). 
Sukupolvien välisen oikeudenmukaisuuden strategiassa todetaan, että kohtuuhintaisen, kestävän asumisen, laadukkaiden julkisten palvelujen – mukaan lukien sosiaali- ja hoivapalvelut –, liikenteen, digitaalisten yhteyksien, sosiaalisen infrastruktuurin ja vapaa-ajan palvelujen saatavuus on ratkaisevaa sen kannalta, voivatko ihmiset jäädä yhteisöihinsä, palata niihin tai rakentaa tulevaisuuttaan niissä. 
Kokonaisvaltaisesta lähestymistavasta mielenterveyteen vuonna 2023 annetussa komission tiedonannossa tunnistetaan asunnottomat haavoittuvassa asemassa olevaksi ryhmäksi, joka tarvitsee kohdennettua tukea. Tiedonannossa todetaan myös, että syrjäytyminen asuntomarkkinoilta tekee mielenterveyden ongelmista ja vammaisuudesta entistä vaikeampia.
Kotouttamista ja osallisuutta koskeva toimintasuunnitelma vuosiksi 2021–2027 tarjoaa kattavan kehyksen sekä maahanmuuttajien että maahanmuuttajataustaisten EU:n kansalaisten tukemiseen. Osallisuus kaikille ‑periaatteen mukaisesti siinä esitellään toimenpiteitä toiminnan vahvistamiseksi ja toimijoiden tuomiseksi yhteen kaikilla tasoilla, jotta voidaan edistää integroitumista ja osallisuutta sekä yhteiskuntien yhtenäisyyttä neljällä alalla: koulutuksen, työllisyyden, terveydenhoidon ja asumisen alalla.
EU:n pitkän aikavälin maaseutuvisiossa[footnoteRef:6] määritetään kattavat puitteet vahvemmille, verkottuneille, selviytymiskykyisille ja vauraille maaseutualueille vuoteen 2040 mennessä. Yksi vision tavoitteista on vaikuttaa peruspalvelujen saatavuuteen, myös maaseudulla asumisen osalta. Vuonna 2026 julkaistavaan päivitettyyn maaseutua koskevaan toimintasuunnitelmaan on tarkoitus sisällyttää toimi, jossa käsitellään maaseudulla asumista. [6: 	https://eur-lex.europa.eu/legal-content/FI/TXT/?uri=CELEX%3A52021DC0345. ] 

Tammikuussa 2026 hyväksytyssä EU:n rasisminvastaisessa strategiassa 2026–2030 todetaan, että rodullisiin ja etnisiin vähemmistöihin kuuluvat henkilöt kohtaavat asumiseen liittyvää syrjintää ja esteitä. Rodullistetuille yhteisöille, kuten romaneille, asetetut ehdot asuntojen saamiselle ovat epätasa-arvoiset ja ahtaan asumisen, huonojen elinolojen, asunnottomuuden ja eriytymisen riskit suhteettomat. 
Maaliskuussa 2026 hyväksytyssä sukupuolten tasa-arvostrategiassa 2026–2030 ilmoitettiin kohtuuhintaista asumista koskevan eurooppalaisen suunnitelman mukaisesti komission aikomuksesta käsitellä asuntomarkkinoilta syrjäytymistä ehdottamalla neuvoston suositusta. 
Vuonna 2021 hyväksytyn vammaisten henkilöiden oikeuksia koskevan strategian 2021–2030 tavoitteena on auttaa jäsenvaltioita mahdollistamaan itsenäinen asuminen ja laitoshoidosta luopuminen varmistamalla, että vammaiset henkilöt voivat asua esteettömissä, tuetuissa asunnoissa. Strategialla edistetään yhteisöön osallistumista erillisten laitosten sijaan, mikä vähentäisi asunnottomuuden riskejä niiltä, jotka siirtyvät asumismuodosta toiseen ilman asianmukaista tukea.
Lokakuussa 2025 hyväksytyssä hlbtiq+ ‑henkilöiden tasa-arvoa koskevassa strategiassa 2026–2030 korostetaan, että syrjintä ja sosiaalisen hyväksynnän puute lisäävät hlbtiq+ ‑henkilöiden köyhyyttä ja asunnottomuutta. EU:n perusoikeusviraston kolmannen hlbtiq-tutkimuksen mukaan 38 prosentilla hlbtiq+ ‑vastaajista on vaikeuksia saada rahat riittämään, kun vastaava luku koko väestössä on 22 prosenttia, ja 13 prosenttia turvautuu tilapäiseen majoittumiseen ystävien tai sukulaisten luona. 
Rodusta tai etnisestä alkuperästä riippumattoman yhtäläisen kohtelun periaatteen täytäntöönpanosta kesäkuussa 2000 annetussa neuvoston direktiivissä pannaan täytäntöön rodusta tai etnisestä alkuperästä riippumattoman yhtäläisen kohtelun periaate kieltämällä myös asunnon saamiseen liittyvä syrjintä.
Lokakuussa 2020 hyväksytyssä komission tiedonannossa Euroopan parlamentille ja neuvostolle (Tasa-arvon unioni: romanien tasa-arvoa, osallisuutta ja osallistumista koskeva EU:n strategiakehys) korostetaan romanien edelleen haastavaa asumistilannetta muun muassa epäasianmukaisten ja eriytettyjen asuntojen takia. Siinä pyritään varmistamaan asianmukaisten asuntojen, jotka eivät ole eriytettyjä, ja keskeisten palvelujen yhdenvertainen saatavuus vuoteen 2030 mennessä sekä kehotetaan, että jäsenvaltiot toteuttaisivat kansallisia strategioita syrjäytyneiden romaniyhteisöjen sosioekonomista osallisuutta varten erityisesti koulutuksen, työllisyyden, terveyden ja asumisen osalta. Romanien tasa-arvosta, osallisuudesta ja osallistumisesta vuonna 2021 annetussa neuvoston suosituksessa kehotetaan, että jäsenvaltiot varmistaisivat romanien yhdenvertaisen kohtelun muun muassa asianmukaisten ja eriytymättömien asuntojen sekä keskeisten palvelujen saatavuuden osalta.
EU tarjoaa erilaisia rahoitusmekanismeja, joilla voidaan puuttua asuntomarkkinoilta syrjäytymiseen ja asunnottomuuteen. Vuonna 2024 Euroopan komissio otti käyttöön toimintavälineistön, jolla pyritään saamaan EU:n varoja sosiaaliseen asuntotuotantoon ja siihen liittyviin palveluihin tehtäviin investointeihin (julkaisu Social housing and beyond – Operational toolkit on the use of EU funds for investments in social housing and associated services). Välineistöllä tuetaan päätöksentekijöitä EU:n varojen – Euroopan sosiaalirahasto plussan (ESR+), Euroopan aluekehitysrahaston (EAKR) ja elpymis- ja palautumistukivälineen – käytön maksimoinnissa sosiaaliperusteiseen asuntotuotantoon ja siihen liittyviin palveluihin tehtäviin investointeihin. Julkaisussa esitellään 20 tapaustutkimuksen avulla, miten varoilla voidaan parantaa asianmukaisten asuntojen saatavuutta, ja tarjotaan räätälöityjä ratkaisuja haavoittuvassa asemassa oleville ryhmille. 
Koheesiopolitiikalla rahoitetaan ensisijaisesti ESR+:n ja EAKR:n kautta aloitteita, joilla pyritään parantamaan sosiaalista osallisuutta ja asumisolosuhteita, kuten sosiaalipalveluja asunnottomille, kohtuuhintaisten asuntojen rakentamista ja kunnostamista sekä käyttämättömien rakennusten muuttamista kohtuuhintaisiksi ja sosiaalisiksi asunnoiksi. ESR+:sta voidaan rahoittaa muun muassa sosiaalityötä, terveydenhuoltoa ja työhönvalmennusta, ja EAKR:stä voidaan rahoittaa esimerkiksi uutta sosiaalista asuntotuotantoa, kunnostustöitä ja asunto ensin ‑palvelukeskusten infrastruktuuria. Väliarvioinnissa (asetus (EU) 2025/1914) laajennettiin kohtuuhintaisen ja sosiaalisen asuntotuotannon rahoitusvaihtoehtoja ja otettiin käyttöön suurempi EU:n yhteisrahoitusosuus. Jäsenvaltiot voivat hyödyntää esimerkiksi yhdennettyjä alueellisia investointeja ja yhteisölähtöistä paikallista kehittämistä yhdistäessään useiden poliittisten tavoitteiden rahoitusta.
Eurooppalaisella kaupunkialoitteella tarjotaan kaupungeille suoraa rahoitusta rohkeisiin, testaamattomiin ideoihin kaupunkien haasteisiin vastaamiseksi sekä innovatiivisia tapoja ratkaista asuntokysymyksiä myös asunnottomien osalta.
Jäsenvaltiot ovat investoineet elpymis- ja palautumistukivälineen avulla sosiaaliseen infrastruktuuriin, myös asuntotarjontaan. Jotkin jäsenvaltiot ovat käsitelleet asunnottomuutta elpymis- ja palautumissuunnitelmissaan ja ehdottaneet asuntolähtöisiä ratkaisuja. Toiset ovat puolestaan suunnitelleet investointeja asumiseen laajemmin (esimerkiksi asuntojen energiaparannuksia ja kohtuuhintaisen asumisen hankkeita). Osa elpymis- ja palautumissuunnitelmissa sosiaalimenoiksi merkityistä varoista käytetään sosiaaliseen asuntotuotantoon ja siihen liittyvään sosiaaliseen infrastruktuuriin. Kansallisiin suunnitelmiin sisältyy usein koulutusta, terveydenhuoltoa, haavoittuvassa asemassa oleville tarkoitettuja palveluja ja asumiseen liittyviä toimenpiteitä, joilla voidaan vähentää asunnottomuuden riskiä. 
Sosiaalisella ilmastorahastolla tuetaan haavoittuvassa asemassa olevia kotitalouksia puuttumalla päästökauppajärjestelmästä aiheutuviin sosiaalisiin vaikutuksiin. Jäsenvaltiot voivat sisällyttää ilmastotoimien sosiaalisen tuen suunnitelmiinsa pysyvästi vaikuttavia toimenpiteitä ja investointeja kohtuuhintaisten ja energiatehokkaiden asuntojen, myös sosiaalisen asuntotuotannon, saatavuuden tukemiseksi.
InvestEU-ohjelman sosiaalisten investointien ja osaamisen politiikkaikkuna on tukena, kun tarjotaan pääsy sosiaaliseen ja kohtuuhintaiseen asuntotarjontaan, torjutaan sosiaalista syrjäytymistä sekä vähennetään köyhyyttä. Sillä vähennetään onnistuneesti kohtuuhintaisen sosiaalisen asuntotarjonnan riskejä, ja siitä voi olla apua asuntomarkkinoilta syrjäytymisen tilanteissa, joissa se toimii neuvontatuen kanavana ja tukee rahoitusvälineiden käyttöönottoa. Tämä käsittää myös takuut toteutuskumppaneiden, kuten Euroopan investointipankin, Euroopan neuvoston kehityspankin ja kansallisten kehityspankkien, hankkeille.
Euroopan komissio käynnisti vuonna 2021 uusi eurooppalainen Bauhaus ‑aloitteen, joka toimii yhdistäjänä kestävyyden, esteettisyyden ja sosiaalisen osallisuuden leikkauskohdassa. Tavoitteena on muuttaa rakennettua ympäristöä ja ihmisten elämää kestävämmäksi, osallistavammaksi, kauniimmaksi ja ihmiskeskeisemmäksi. Uusi eurooppalainen Bauhaus toimii osallistamalla ihmisiä ruohonjuuritasolla näiden asuinalueilla, tarjoamalla välineitä, ohjausta ja räätälöityjä ratkaisuja eri yhteisöille sekä sisällyttämällä eri sidosryhmien näkemyksiä suunnittelun ja täytäntöönpanon menettelyihin. Uusi eurooppalainen Bauhaus ‑aloitteessa asetetaan etusijalle ihmiset ja sosiaalinen osallisuus sekä talous unionin kilpailukyvyn ja strategisen riippumattomuuden edistämiseksi. 
Uusi eurooppalainen Bauhaus ‑välineestä rahoitetaan hankkeita, joiden tavoitteena on elvyttää asuinalueita, edistää sosiaalista osallisuutta ja mahdollistaa kohtuuhintaisten asuntojen saatavuus innovatiivisen, kiertotalouden mukaisen ja ihmiskeskeisen suunnittelun avulla – yhdistämällä asuntotarjonta laajempiin sosiaalisiin ja ympäristöön liittyviin tavoitteisiin. Uusi eurooppalainen Bauhaus ‑välineen tutkimusta ja innovointia koskevasta osiosta tuetaan useita asumiseen ja asunnottomuuteen liittyviä hankkeita, muun muassa sosiaalista infrastruktuuria ja palveluita.
Osana EU:n perusparannusaaltoa ja uusi eurooppalainen Bauhaus ‑aloitteen lippulaivahankkeena kohtuuhintaista asumista koskevan aloitteen tavoitteena on luoda tai uudistaa sosiaalisia ja kohtuuhintaisia asuinalueita. Ohjelmassa käsitellään energiaköyhyyttä, edistetään osallisuutta, varmistetaan kohtuuhintaisuus ja vähennetään päästöjä räätälöidyllä ohjauksella, muun muassa rahoitusneuvonnalla, mentoroinnilla ja valmiuksien kehittämisellä.  Näin voidaan parantaa pienituloisten kotitalouksien asumisen laatua ja mahdollisuuksia saada asunto. 
Ihmisten ja heidän sosiaalinen osallisuutensa tukeminen muun muassa köyhyyttä ja asunnottomuutta torjumalla ovatkin EU:n seuraavasta pitkän aikavälin talousarviosta (2028–2034) (eli monivuotisesta rahoituskehyksestä) annetun komission ehdotuksen tavoitteita. Monivuotista rahoituskehystä koskevassa ehdotuksessa ja sen uudessa, yhdennetyssä lähestymistavassa annetaan jäsenvaltioille mahdollisuus rahoittaa kohtuuhintaista ja sosiaalista asuntotuotantoa sekä asunnottomuuden torjuntaa ja tehdä samalla tarvittavia uudistuksia.  
2.	OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
•	Oikeusperusta
Ehdotetun suosituksen menettelyllinen oikeusperusta on Euroopan unionin toiminnasta tehdyn sopimuksen, jäljempänä ’SEUT-sopimus’, 292 artikla, aineellinen oikeusperusta puolestaan SEUT-sopimuksen 153 artiklan 1 kohdan j alakohta. 
SEUT-sopimuksen 153 artiklan 1 kohdan j alakohdan mukaan unioni voi tukea ja täydentää jäsenvaltioiden toimia sosiaalisen syrjäytymisen torjunnassa. Asuntomarkkinoilta syrjäytymistä ja asunnottomuutta pidetään EU:n vakavimpina sosiaalisen syrjäytymisen muotoina. Ehdotuksella edistetään tätä tavoitetta torjumalla asuntomarkkinoilta syrjäytymistä ja asunnottomuutta sekä varmistamalla mahdollistavien palvelujen ja peruspalvelujen ja ‑toimenpiteiden tosiasiallinen saatavuus, jotta ihmiset voisivat elää ihmisarvoisesti.
SEUT-sopimuksen 153 artiklan 1 kohdan j alakohdan soveltamista rajoittaa 153 artiklan 2 kohdan a alakohta, koska siinä sallitaan ainoastaan toimenpiteet, joiden tarkoituksena on edistää jäsenvaltioiden välistä yhteistyötä – mutta ei lakien ja asetusten yhdenmukaistamista. 
Lisäksi SEUT-sopimuksen 153 artiklan 4 kohdan mukaan 153 artiklan nojalla annettujen säännösten, kuten ehdotetun suosituksen, ei pidä i) vaikuttaa jäsenvaltioiden oikeuteen määritellä sosiaaliturvajärjestelmiensä perusperiaatteita eikä ii) vaikuttaa olennaisesti näiden järjestelmien rahoituksen tasapainoon.
•	Toissijaisuusperiaate (jaetun toimivallan osalta) 
Vaikka vastuu asuntopolitiikasta on ensisijaisesti jäsenvaltioilla, asuntomarkkinoilta syrjäytyminen ja asunnottomuus ovat yhteisiä haasteita kaikkialla unionissa ja niiden taustalla on yhteisiä rakenteellisia suuntauksia, joiden yhteydessä on hyötyä koordinoiduista, monialaisista toimista sekä parhaiden käytäntöjen jakamisesta. Ne liittyvät läheisesti unionin tavoitteisiin sosiaalisen osallisuuden, työllisyyden, terveyden, tasa-arvon, taloudellisen kehityksen ja alueellisen yhteenkuuluvuuden aloilla. 
Asumiskustannusten ja tulojen välisen eron kasvu heikentää oppimiseen liittyvää ja työvoiman liikkuvuutta, rajoittaa mahdollisuutta asettua korkean tuottavuuden alueille ja aiheuttaa työvoimapulaa keskeisillä matalapalkkaisilla palvelualoilla. Kun asumiskustannukset nousevat palkkoja nopeammin, työntekijät joutuvat vähentämään kulutustaan, kulkemaan töihin pidemmän työmatkan takaa tai muuttamaan kokonaan muualle, mikä heikentää yleistä taloudellista tehokkuutta ja tuottavuutta. Jos asianmukaisen asunnon saamisen mahdollisuudet eivät ole yhdenvertaiset, mahdollisuuksien epätasa-arvo syvenee ja sosiaalinen syrjäytyminen pahenee. 
Parhaat edellytykset kansallisia olosuhteita vastaavien politiikkojen suunnitteluun ja täytäntöönpanoon on jäsenvaltioilla. Unionin tason toimet tuovat kuitenkin lisäarvoa, koska ne tarjoavat toimintapoliittista ohjausta ja parhaita käytäntöjä, helpottavat vastavuoroista oppimista, edistävät näyttöön perustuvia lähestymistapoja, tukevat tietojen vertailukelpoisuutta ja parantavat mahdollisuutta hankkia rahoitusta. Tällaisilla toimilla pidetään yllä unionin poliittista sitoumusta, jonka mukaan kaikille on varmistettava yhtäläiset mahdollisuudet ja ihmisarvoinen elämä ja jolla tuetaan jäsenvaltioiden ylöspäin tapahtuvaa sosiaalista lähentymistä.
Asuntomarkkinoilta syrjäytymisen ja asunnottomuuden poistaminen edistäisi kestävän kehityksen Agenda 2030 ‑toimintaohjelmaan kuuluvien YK:n kestävän kehityksen tavoitteiden saavuttamista, erityisesti kestävän kehityksen tavoitetta 11.1, joka koskee riittävän, turvallisen ja kohtuuhintaisen asunnon ja peruspalvelujen takaamista kaikille. Se edistäisi myös Euroopan sosiaalisten oikeuksien pilarin periaatteiden sekä asunnottomuuden vähentämistä käsittelevästä eurooppalaisesta foorumista annetun Lissabonin julistuksen tavoitteiden täytäntöönpanoa. Ehdotetussa suosituksessa esitetyillä toimintapolitiikoilla ja toimenpiteillä täydennetään ja tuetaan myös kohtuuhintaista asumista koskevan eurooppalaisen suunnitelman tehokasta täytäntöönpanoa keskittyen asuntokriisistä eniten kärsivien suojelemiseen. Ehdotettu neuvoston suositus toimisi jäsenvaltioille kattavana viitekehyksenä, joka ohjaisi niitä edellä mainittujen tavoitteiden saavuttamisessa.
•	Suhteellisuusperiaate 
Tässä suosituksessa ehdotetut toimenpiteet ovat oikeassa suhteessa asetettuihin tavoitteisiin. Suosituksessa ei aseteta sitovia velvoitteita eikä yhdenmukaisteta kansallista lainsäädäntöä. Sen sijaan se tarjoaa joustavia ohjeita, ja siinä yksilöidään tehokkaita käytäntöjä ja kannustetaan mukautumaan sovittuihin periaatteisiin asteittain. Suosituksessa ei siksi ylitetä sitä, mikä on tarpeen sen tavoitteiden saavuttamiseksi, ja se on oikeasuhteinen ratkaistaviin haasteisiin nähden. 
Ehdotuksella tuetaan asuntopolitiikan jatkokehittämistä epävarmoissa asuinoloissa elävien osalta sekä hoitoon ja muihin palveluihin ja sosiaalisiin turvaverkkoihin pääsyä jäsenvaltioissa, minkä lisäksi sillä täydennetään jäsenvaltioiden pyrkimyksiä torjua heikommassa asemassa olevien henkilöiden sosiaalista syrjäytymistä. Ehdotetussa suosituksessa otetaan huomioon jäsenvaltioiden käytännöt ja sosiaalisen suojelun järjestelmien moninaisuus. Ehdotuksessa todetaan, että erilaiset kansalliset, alueelliset tai paikalliset tilanteet voivat johtaa eroihin suosituksen täytäntöönpanotavoissa, ja siinä annetaan jäsenvaltioille mahdollisuus soveltaa suositusta oman erityistilanteensa mukaisesti. Suhteellisuusperiaate oli myös toimintatavan valintaa ohjaava keskeinen tekijä.
•	Toimintatavan valinta
Ehdotettu toimintatapa on ehdotus neuvoston suositukseksi, ja siinä noudatetaan toissijaisuus- ja suhteellisuusperiaatetta. Se rakentuu voimassa olevalle unionin lainsäädännölle ja kuuluu niihin toimintatapoihin, jotka ovat käytettävissä unionin toimiin sosiaalipolitiikan alalla. Oikeudellisena välineenä ehdotus viestii jäsenvaltioiden sitoutumisesta ehdotuksessa esitettyihin toimenpiteisiin ja luo vahvan poliittisen perustan unionin tason yhteistyölle tällä alalla kunnioittaen kuitenkin samalla täysin jäsenvaltioiden toimivaltaa. 
3.	JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
•	Jälkiarvioinnit/toimivuustarkastukset
Ei sovelleta.
•	Sidosryhmien kuuleminen
Tämäntyyppisistä aloitteista ei tarvitse järjestää julkista kuulemista. 
Julkaistiin kannanottopyyntö, jossa pyydettiin palautetta 12. maaliskuuta ja 9. huhtikuuta 2026 välisenä aikana. Palautteesta kävi ilmi, että kohtuuhintaisten ja sosiaalisten asuntojen puutteesta oltiin huolestuneita monilla aloilla. Vastaajat vaativat kestävää julkista investoimista, lisää voittoa tavoittelematonta asuntotarjontaa ja asunto-osuuskuntia sekä EU:n varojen tehokkaampaa käyttöä. Vastaajat ilmaisivat vahvan tukensa asuntolähtöisille lähestymistavoille näyttöön perustuvana valittuna mallina ja vaativat mallin järjestelmällisesti laajempaa käyttöä kansallisella tasolla. Vastaajat korostivat, että tarvitaan yksilökeskeisiä, yhdennettyjä lähestymistapoja, joissa asuminen liitetään terveys-, sosiaali-, työllisyys- ja koulutuspalveluihin. Varhaisvaroitusjärjestelmien, häätöihin liittyvien suojatoimien, vuokrasovittelun ja velkatuen avulla toteutettavaa ennaltaehkäisyä pidettiin alirahoitettuna ja kehittymättömänä. Vastaajat vaativat myös tiedonkeruun yhdenmukaistamista ETHOS-luokituksella ja EU:n tason tehostettua seurantaa muun muassa eurooppalaisen ohjausjakson avulla. Lisäksi korostettiin kohtuutonta vaikutusta haavoittuvassa asemassa oleviin ryhmiin – romaneihin, vammaisiin henkilöihin, hlbtiq+ ‑henkilöihin, naisiin ja yksinhuoltajaäiteihin, lapsiin, laitosympäristöstä pois siirtyviin nuoriin, maahanmuuttajiin ja suurperheisiin. 
[bookmark: _Hlk220931112]Komissio järjesti 25. heinäkuuta ja 24. lokakuuta 2025 välisenä aikana EU:n köyhyydentorjuntastrategiaa koskevan julkisen kuulemisen, josta oli apua tämän ehdotuksen sisällön muotoilussa. Ehdotus on osa EU:n köyhyydentorjuntastrategiaa koskevaa pakettia. EU:n köyhyydentorjuntastrategian kehittämisen yhteydessä järjestettiin syys- ja lokakuussa 2025 kohdennettuja kuulemisia köyhyydessä eläville. 
Ehdotus perustuu myös komission kohtuuhintaista asumista koskevan eurooppalaisen suunnitelman laatimisen yhteydessä 11. heinäkuuta ja 17. lokakuuta 2025 välisenä aikana toteuttaman julkisen kuulemisen tuloksiin. Kuulemiseen sisältyi kysymyksiä, joilla pyrittiin keräämään osallistujien näkemyksiä kohtuuhintaisten ja esteettömien asuntojen varmistamisesta haavoittuvassa asemassa tai syrjinnän vaarassa oleville tai asunnottomille henkilöille. Kuuleminen oli osa kohtuuhintaista asumista koskevaa vuoropuhelua, jonka komissio käynnisti suunnitelman laatimista varten, ja siihen saatiin yli 13 000 vastausta.
Asunnottomuuden vähentämistä käsittelevää eurooppalaista foorumia kuultiin tämän ehdotuksen sisällöstä kirjallisessa kuulemisessa tammikuussa 2026. Foorumiin kuuluvat kaikki asunnottomuuden torjunnasta vastaavat sidosryhmät eli Euroopan komissio, Euroopan parlamentti, jäsenvaltiot, alueiden komitea, Euroopan talous- ja sosiaalikomitea, työmarkkinaosapuolet ja asiaankuuluvat eurooppalaiset sidosryhmät.  
•	Asiantuntijatiedon keruu ja käyttö
Tämän aloitteen taustalla oleva näyttö perustuu asunnottomuuden vähentämistä käsittelevän eurooppalaisen foorumin puitteissa vuodesta 2021 lähtien tehtyyn työhön. 
Foorumin vastavuoroista oppimista koskevassa toimintalohkossa tilattiin useita tutkimuksia[footnoteRef:7], jotta jäsenvaltiot saisivat tietoa ja tukea suunnitellessaan ja pannessaan täytäntöön kansallisia strategioitaan asuntomarkkinoilta syrjäytymisen ja asunnottomuuden torjumiseksi. Tutkimusten mukaan asunnottomuuden torjuminen edellyttää siirtymistä hätätoimista asuntolähtöisiin ratkaisuihin, jolloin voitaisiin tarjota välittömästi vakaa asumismuoto ja räätälöityä tukea. Tällaisella lähestymistavalla katkaistaan kallis kierre, joka aiheutuu tilapäisten suojien käytöstä, ja korostetaan kohtuuhintaista asumista keskeisenä ennaltaehkäisevänä toimenpiteenä.  [7: 	O’Sullivan, E., ”Key Elements in Homelessness Strategies to End Homelessness by 2030”, School of Social Work and Social Policy, Trinity College Dublin, Irlanti.
 Mackie, P., ”Preventive Measures against Homelessness and Housing Exclusion”, School of Geography and
  Planning, Cardiff University, Wales, Yhdistynyt kuningaskunta.
 Pleace, N., ”Social and healthcare services for homeless people”, Centre for Housing Policy, School for
  Business and Society, University of York, Yhdistynyt kuningaskunta.] 

Asunnottomuuden torjuntaan tarkoitetulla OECD:n välineistöllä[footnoteRef:8] tarjotaan strategioita asunnottomuuden vähentämiseksi ennaltaehkäisevillä ja reaktiivisilla toimenpiteillä tehokkaiden pitkän aikavälin ratkaisujen aikaan saamiseksi korostaen datalähtöistä politiikkaa, integroitua tukea, asumisen vakautta, räätälöityjä toimintamalleja ja monialaista yhteistyötä. OECD:n seurantakehyksellä[footnoteRef:9] pyritään parantamaan ymmärrystä asunnottomuudesta ja asunnottomuuden mittaamista asettamalla tietojen keräämiselle ja analysoinnille yhdenmukaiset kansainväliset standardit. Samalla korostetaan asunnottomuuden monitahoisuutta kuvaavien kattavien, vertailukelpoisten mittareiden käytön merkitystä.  [8: 	OECD:n välineistö asunnottomuuden torjuntaan: ”OECD Toolkit to Combat Homelessness” | OECD.   ]  [9: 	OECD:n seurantakehys asunnottomuuden mittaamiseen: ”OECD Monitoring Framework to Measure Homelessness” | OECD.] 

Euroopan asunnottomuuslaskennan[footnoteRef:10] pilottihankkeessa kehitettiin asunnottomuuden laskemista ja profiloimista varten kaikkialla EU:ssa vertailukelpoinen menetelmä, jota myös testattiin. Hankkeessa käytetään ETHOS Light ‑määrittelyyn[footnoteRef:11] perustuvaa yhdenmukaistettua lähestymistapaa. [10: 	Asunnottomuuslaskenta: KU Leuven – ”EU – Homelessness Counts”.]  [11: 	ETHOS Light on yksinkertaistettu, yhdenmukaistettu eurooppalainen kehys, jolla mitataan asunnottomuutta ja asuntomarkkinoilta syrjäytymistä ja jonka tarkoituksena on tunnistaa asunnottomuuden eri muotoja. ] 

Köyhyyden ja asuntomarkkinoilta syrjäytymisen välistä yhteyttä analysoitiin kattavasti eurooppalaisen sosiaalipolitiikkaa analysoivan verkoston (European Social Policy Analysis Network) raportissa[footnoteRef:12], jossa esitetään vertaileva analyysi asunnottomuutta ja köyhyyden torjuntaa koskevien politiikkojen yhtymäkohdista kaikkialla EU:ssa.  [12: 	Baptista, I., Perista, P., ja Marlier, E., The fight against homelessness and its links with anti-poverty policies across the European Union, European Social Policy Analysis Network (ESPAN), Euroopan unionin julkaisutoimisto, Luxemburg, https://employment-social-affairs.ec.europa.eu/fight-against-homelessness-and-its-links-anti-poverty-policies-across-european-union_en#description. ] 

•	Vaikutustenarviointi
Vaikutustenarviointia ei ole suunnitteilla, koska valittu väline – neuvoston suositus – ei ole sitova ja täytäntöönpanosta päättävät jäsenvaltiot. Ehdotusta neuvoston suositukseksi tuetaan köyhyydentorjuntastrategiaan liittyvällä komission yksiköiden valmisteluasiakirjalla.
Suosituksen vaikutukset eivät riipu ainoastaan siitä, millä tavoin jäsenvaltiot toteuttavat toimenpiteet. Merkitystä on myös kansallisilla olosuhteilla, kuten makrotaloudellisella tilanteella, sosiaaliturvajärjestelmien ja sosiaalipalveluiden rakenteella sekä asuntojärjestelmien toiminnalla. Näiden tekijöiden vuoksi ehdotuksen tarkkoja vaikutuksia on vaikea tarkastella erillään muista tekijöistä.
•	Perusoikeudet
[bookmark: _Hlk220930317]Ehdotuksella pyritään osaltaan turvaamaan oikeus ihmisarvoon (Euroopan unionin perusoikeuskirjan 1 artikla), oikeus sosiaaliturvaetuuksiin ja sosiaalipalveluihin, oikeus sosiaalitukeen ja asumistukeen sekä oikeus ihmisarvoiseen elämään niille, joilla ei ole riittävästi varoja (perusoikeuskirjan 34 artikla). 
4.	TALOUSARVIOVAIKUTUKSET
[bookmark: _Hlk220930254]Suosituksella ei ole välittömiä vaikutuksia unionin talousarvioon. Siinä kehotetaan, että jäsenvaltiot hyödyntäisivät tehokkaasti olemassa olevia kansallisia resurssejaan ja asiaankuuluvia unionin rahoitusvälineitä, joita ovat muun muassa ESR+, EAKR, Erasmus+, InvestEU ja elpymis- ja palautumistukiväline, seuraavan monivuotisen rahoituskehyksen mukaisten sääntöjensä ja välineidensä mukaisesti. 
5.	LISÄTIEDOT
•	Toteuttamissuunnitelmat, seuranta, arviointi ja raportointijärjestelyt
[bookmark: _Hlk220930174]Suosituksen täytäntöönpanon edistymistä seurataan seuraavien EU:n tasolla voimassa olevien kehysten avulla:  
1. asunnottomuuden vähentämistä käsittelevä eurooppalainen foorumi tarjoaa laajemmalta asiantuntijayhteisöltä ja sidosryhmiltä, myös asunnottomia edustavilta järjestöiltä, saatavan panoksen
sosiaalisen suojelun komitea tarjoaa tarvittavat poliittiset ohjeet ja jäsenvaltioilta saatavat panokset 
eurooppalaisessa ohjausjaksossa analysoidaan ja arvioidaan asuntomarkkinoilta syrjäytymiseen ja asunnottomuuteen liittyvää sosiaali- ja talouspolitiikkaa. 
Edistymistä arvioidaan saatavilla olevien Eurostatin virallisten tilastojen sekä sellaisten parannettujen, kattavien ja vertailukelpoisten tietojen perusteella, joita ehdotetulla suosituksella pyritään edistämään. Lisäksi suositellaan, että jäsenvaltiot raportoisivat komissiolle viiden vuoden välein kansallisten seurantatoimiensa tuloksista ja tämän suosituksen täytäntöönpanon edistymisestä.
•	Selittävät asiakirjat (direktiivien osalta)
Ei sovelleta.
•	Ehdotukseen sisältyvien säännösten yksityiskohtaiset selitykset
Ehdotuksen 1 kohdassa esitetään suosituksen tavoite. 
Ehdotuksen 2 kohta sisältää suosituksessa sovellettavat määritelmät.
Suosituksen ydin on laaja-alaisia suosituksia koskeva osio, jossa suositellaan, että jäsenvaltiot tarkistaisivat tai hyväksyisivät kansallisia kehyksiä asuntomarkkinoilta syrjäytymisen torjumiseksi yksilökeskeisillä ja asuntolähtöisillä toimintapolitiikoilla. Lisäksi siinä suositellaan selvien, aikasidonnaisten tavoitteiden asettamista kaikille kadulla asuville suunnatun hätämajoituksen varmistamiseksi ja ihmisten siirtämiseksi nopeasti tilapäisestä asuinpaikasta turvattuun pitkäaikaismajoitukseen.
Asuntomarkkinoilta syrjäytymisen vaarassa olevien tunnistamista koskevassa osiossa käsitellään tiedonkeruuta, palveluiden piiriin pääsemistä koskevien kriteerien määrittelyä, varhaisvaroitusjärjestelmiä riskialttiiden kotitalouksien tunnistamiseksi sekä toimia, joilla pyritään tavoittamaan tilastoinnissa katveeseen jääneet ryhmät.
Asuntomarkkinoilta syrjäytymisen ehkäisemistä koskevassa osiossa käsitellään asianmukaisessa asunnossa asumisen jatkumista, tiedonsaantia, riittävän toimeentulon arviointia, häädöltä suojaamista, lastensuojelua, hoitolaitoksista vapautuvia henkilöitä, varhaista puuttumista lasten ja nuorten osalta, ikääntyneitä sekä siirtymisiä laitoksesta toiseen.
Asunnottomien tukemista koskevassa osiossa käsitellään tukijärjestelmiä ja ‑palveluja, perheen yhtenäisyyden säilyttämistä, palvelujen välistä koordinointia, työmarkkinoille aktivointia, taloudellista osallisuutta, asunnon saantia, tarpeiden mukaista hätämajoituskapasiteettia, vertaistukea ja syrjinnän torjuntaa.
Riittäviin ja turvattuihin asumisratkaisuihin pääsyä koskevassa osiossa ratkaisuksi tarjotaan asuntolähtöisiä toimintamalleja, yksilökeskeisiä tukipalveluja, sosiaalista ja kohtuuhintaista asuntotarjontaa, taloudellista tukea ja kannustimia asunnon saamiseksi, nuorten (myös opiskelijoiden) tukemista sekä paikkalähtöisen politiikan ja asuntojen mukauttamisen tukemista.
Seurantaa, arviointia ja hallintoa koskevassa osiossa suositellaan, että jäsenvaltiot ottaisivat käyttöön seuranta- ja arviointimekanismeja tehokkaiden poliittisten toimien varmistamiseksi. Siinä suositellaan myös, että jäsenvaltiot ottaisivat käyttöön vakaan hallintokehyksen, joka kattaa kaikki sidosryhmät ja jossa hyödynnetään EU:n rahoitusta ja tuetaan asunnottomuuden vähentämistä käsittelevää eurooppalaista foorumia.


2026/0105 (NLE)
Ehdotus
NEUVOSTON SUOSITUS
asuntomarkkinoilta syrjäytymisen torjumisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 292 artiklan yhdessä 153 artiklan 1 kohdan j alakohdan kanssa,
ottaa huomioon Euroopan komission ehdotuksen,

sekä katsoo seuraavaa:

(1)	Euroopan unionista tehdyn sopimuksen 3 artiklan 3 kohdan mukaan unioni torjuu sosiaalista syrjäytymistä ja syrjintää sekä edistää yhteiskunnallista oikeudenmukaisuutta ja sosiaalista suojelua. Euroopan unionin toiminnasta tehdyn sopimuksen 151 artiklan mukaan unionin ja jäsenvaltioiden tavoitteina ovat muun muassa työllisyyden edistäminen, elin- ja työolojen kohentaminen, riittävä sosiaalinen suojeleminen ja syrjäytymisen torjuminen. 
(2)	Euroopan unionin perusoikeuskirjan 34 artiklassa unioni tunnustaa oikeuden toimeentuloturvaan ja asumisen tukeen tarkoituksena turvata ihmisarvoinen elämä jokaiselle, jolla ei ole riittävästi varoja, unionin oikeuden sekä kansallisten lainsäädäntöjen ja käytäntöjen mukaisesti, ja kunnioittaa tätä oikeutta. 
(3)	Euroopan sosiaalisen peruskirjan (tarkistettu)[footnoteRef:13] 31 artiklassa vahvistetaan, että kaikki osapuolet ovat sitoutuneet edistämään asianmukaisten asuntojen saantia, ehkäisemään ja vähentämään asunnottomuutta pyrkien sen asteittaiseen poistamiseen sekä tekemään asumisen kustannuksista kohtuullisia siten, että niilläkin, joilla ei ole riittäviä varoja, olisi mahdollisuus asumiseen.  [13: 	https://www.coe.int/en/web/conventions/full-list?module=treaty-detail&treatynum=163. ] 

(4)	Euroopan parlamentti, neuvosto ja komissio antoivat marraskuussa 2017 Euroopan sosiaalisten oikeuksien pilaria koskevan julistuksen[footnoteRef:14]. Sen periaatteessa 19 säädetään, että kaikille tarvitseville on tarjottava sosiaalista vuokra-asuntoa, laadukasta asumisapua ja suoja pakkohäätöä vastaan. Siinä todetaan myös, että asunnottomille on tarjottava asianmukainen suoja ja riittävät palvelut heidän sosiaalisen osallisuutensa edistämiseksi.   [14: 	Toimielinten välinen julistus Euroopan sosiaalisten oikeuksien pilarista. ] 

(5)	Eurooppalaisen lapsitakuun perustamisesta annetussa neuvoston suosituksessa (EU) 2021/1004[footnoteRef:15] kehotetaan muun muassa, että jäsenvaltiot takaisivat avun tarpeessa oleville lapsille asianmukaisen asunnon tosiasiallinen saannin ja kiinnittäisivät erityistä huomiota lasten ja perheiden asunnottomuuden ehkäisemiseen ja siihen puuttumiseen. Riittävästä vähimmäistoimeentulosta aktiivisen osallisuuden varmistamiseksi annetussa neuvoston suosituksessa (2023/C 41/01)[footnoteRef:16] peräänkuulutetaan kattavia strategioita, joissa yhdistyisivät riittävä toimeentulotuki, osallisuutta edistävät työmarkkinat ja yhteiskuntaan osallistumisen mahdollistavien palvelujen ja peruspalvelujen tosiasiallinen saatavuus. Yhteisötalouden toimintaedellytysten kehittämisestä annetussa neuvoston suosituksessa (C/2023/1344)[footnoteRef:17] kehotetaan, että jäsenvaltiot tunnustaisivat yhteisötalouden aseman ja tukisivat sitä tiiviissä yhteistyössä julkisesti saatavilla olevien sosiaalipalvelujen kanssa tarjoamalla esteettömiä, laadukkaita sosiaali- ja hoitopalveluja ja asuntoja myös heikommassa asemassa olevat ryhmät huomioon ottaen.  [15: 	Neuvoston suositus (EU) 2021/1004, annettu 14 päivänä kesäkuuta 2021, eurooppalaisen lapsitakuun perustamisesta. ]  [16: 	Neuvoston suositus, annettu 30 päivänä tammikuuta 2023, riittävästä vähimmäistoimeentulosta aktiivisen osallisuuden varmistamiseksi, 2023/C 41/01. ]  [17: 	Neuvoston suositus, annettu 27 päivänä marraskuuta 2023, yhteisötalouden toimintaedellytysten kehittämisestä, C/2023/1344.  ] 

(6)	Romanien tasa-arvosta, osallisuudesta ja osallistumisesta annetussa neuvoston suosituksessa (2021/C 93/01)[footnoteRef:18] kehotetaan, että jäsenvaltiot varmistaisivat romanien yhdenvertaisen kohtelun muun muassa asianmukaisten ja eriytymättömien asuntojen sekä keskeisten palvelujen saatavuuden osalta.[footnoteRef:19] Hlbtiq+ ‑henkilöiden tasa-arvoa koskevassa, vuosiksi 2026–2030 laaditussa strategiassa painotetaan, että syrjintä ja sosiaalisen hyväksynnän puute lisäävät hlbtiq+ ‑henkilöiden köyhyyttä ja asunnottomuutta. Tiedonannossaan Vuoteen 2030 ulottuvan vammaisten oikeuksia koskevan EU:n strategian parantaminen komissio vaatii, että vammaiselle henkilölle on varmistettava kohtuuhintaisen, esteettömän asunnon saanti. [18: 	Neuvoston suositus, annettu 12 päivänä maaliskuuta 2021, romanien tasa-arvosta, osallisuudesta ja osallistumisesta, 2021/C 93/01.]  [19: 	Täydennetään komission tiedonannolla Euroopan parlamentille ja neuvostolle: Tasa-arvon unioni: romanien tasa-arvoa, osallisuutta ja osallistumista koskeva EU:n strategiakehys, COM(2020) 620 final.] 

(7)	Kohtuuhintaisen ja laadukkaan pitkäaikaishoidon saatavuudesta annetussa neuvoston suosituksessa (2022/C 476/01)[footnoteRef:20] kehotetaan, että jäsenvaltiot laajentaisivat virallisia pitkäaikaishoitopalveluja, erityisesti kotihoitoa ja yhteisöpohjaista hoitoa. Yksilön muuttuviin hoitotarpeisiin mukautettu asuminen on ikääntymisen perusedellytys, joka mahdollistaa kotihoidon tarjoamisen ja auttaa välttämään tarpeetonta laitoshoidon käyttöä.   [20: 	Neuvoston suositus, annettu 8 päivänä joulukuuta 2022, kohtuuhintaisen ja laadukkaan pitkäaikaishoidon saatavuudesta, 2022/C 476/01.] 

(8)	Maksutileihin liittyvien maksujen vertailukelpoisuudesta, maksutilien siirtämisestä ja mahdollisuudesta käyttää perusmaksutilejä annetun Euroopan parlamentin ja neuvoston direktiivin 2014/92/EU[footnoteRef:21] eli maksutilidirektiivin 16 artiklan 2 kohdassa säädetään, että jäsenvaltioiden on varmistettava, että unionissa laillisesti asuvilla kuluttajilla, myös niillä, joilla ei ole pysyvää osoitetta, on oikeus avata jäsenvaltion alueella sijaitsevan luottolaitoksen ylläpitämä perusmaksutili ja käyttää sitä. Tätä oikeutta on sovellettava kuluttajan asuinpaikasta riippumatta.  [21: 	Euroopan parlamentin ja neuvoston direktiivi 2014/92/EU, annettu 23 päivänä heinäkuuta 2014, maksutileihin liittyvien maksujen vertailukelpoisuudesta, maksutilien siirtämisestä ja mahdollisuudesta käyttää perusmaksutilejä.] 

(9)	EU:n toimielimet, jäsenvaltiot, työmarkkinaosapuolet ja kansalaisjärjestöt hyväksyivät 21 päivänä kesäkuuta 2021 Lissabonin julistuksen asunnottomuuden vähentämistä käsittelevästä eurooppalaisesta foorumista[footnoteRef:22]. Kaikki allekirjoittajat sitoutuivat työhön asunnottomuuden poistamiseksi Euroopan unionista vuoteen 2030 mennessä ja perustamaan asunnottomuuden vähentämistä käsittelevän eurooppalaisen foorumin, jolla edistetään henkilökeskeisten, asuntolähtöisten ja yhdennettyjen lähestymistapojen suunnittelua ja täytäntöönpanoa.  [22: 	Lissabonin julistus asunnottomuuden vähentämistä käsittelevästä eurooppalaisesta foorumista (annettu 21 päivänä kesäkuuta 2021, Lissabon, Portugali).] 

(10)	Euroopan sosiaalisten oikeuksien pilaria käsitelleessä korkean tason konferenssissa 16 päivänä huhtikuuta 2024 hyväksytyssä La Hulpen julistuksessa[footnoteRef:23] vahvistetaan, että asunnottomuus on edelleen ongelma monissa jäsenvaltioissa, ja kehotetaan jatkamaan toimia esteettömän, tehokkaan, vihreän ja kohtuuhintaisen sosiaalisen asuntotarjonnan alalla, jotta voidaan vastata kaikkien asuntotarpeisiin, poistaa asunnottomuus ja edistää asunto ensin ‑toimintamallia. Julistuksessa tunnustetaan myös asunnottomuuden vähentämistä käsittelevän eurooppalaisen foorumin merkitys.  [23: 	La Hulpen julistus Euroopan sosiaalisten oikeuksien pilarin tulevaisuudesta (annettu 16 päivänä huhtikuuta 2024, La Hulpe,
  Belgia).] 

(11)	Euroopan parlamentti korosti 24 päivänä marraskuuta 2020 antamassaan päätöslauselmassa[footnoteRef:24], että mahdollisuus asuntoon on kaikkien ihmisten perusihmisoikeus, ja kehotti komissiota ja jäsenvaltioita toteuttamaan tehokkaampia toimia asunnottomuuden poistamiseksi EU:sta vuoteen 2030 mennessä. Euroopan parlamentti korosti 10 päivänä maaliskuuta 2026 antamassaan päätöslauselmassa[footnoteRef:25], että tarvitaan eurooppalainen toimintamalli ja ratkaisuja ihmisarvoisten ja kohtuuhintaisten asuntojen saatavuuden varmistamiseksi, ja kehotti jäsenvaltioita kehittämään ja panemaan täytäntöön asuntolähtöisiä strategioita asunnottomuuden vähentämiseksi. Lisäksi päätöslauselmassa kehotetaan, että komissio tukisi asunnottomuuden torjuntaa politiikan kautta ja seuraisi asiassa tapahtuvaa edistystä.  [24: 	https://www.europarl.europa.eu/doceo/document/TA-9-2020-0314_FI.htm. ]  [25: 	https://www.europarl.europa.eu/doceo/document/TA-10-2026-0064_FI.html.  ] 

(12)	Asunnottomuuden tilastolliset määritelmät asetetaan väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 soveltamissäännöistä aihealueiden sekä niiden erittelyiden kuvausten osalta 22 päivänä maaliskuuta 2017 annetussa komission täytäntöönpanoasetuksessa (EU) 2017/543[footnoteRef:26]. 	 [26: 	Komission täytäntöönpanoasetus (EU) 2017/543, annettu 22 päivänä maaliskuuta 2017, väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 soveltamissäännöistä aihealueiden sekä niiden erittelyiden kuvausten osalta.] 

(13)	Euroopan alueiden komitea suhtautui 2 päivänä joulukuuta 2021 antamassaan asunnottomuuden poistamista Euroopan unionista koskevassa lausunnossa[footnoteRef:27] myönteisesti foorumin käynnistämiseen ja korosti neljää tärkeää toimintalinjaa, nimittäin vastavuoroista oppimista, rahoituksen saatavuuden ja rahoitusmahdollisuuksien edistämistä, tiedonkeruuta ja politiikan edistymisen seurantaa sekä lupaavien innovaatioiden kartoittamista ja niiden laajemman käytön edistämistä. [27: 	Euroopan alueiden komitean lausunto aiheesta ”Asunnottomuuden poistaminen Euroopan unionista – paikallinen ja alueellinen näkökulma”, 2022/C 97/06.] 

(14)	Euroopan talous- ja sosiaalikomitea antoi 13 päivänä joulukuuta 2023 lausunnon aiheesta ”EU:n kehys asunto ensin ‑periaatteeseen pohjautuville kansallisille asunnottomuusstrategioille”[footnoteRef:28], jossa se kehotti laatimaan EU:n asunnottomuusstrategian, jonka pohjalta kansalliset asunnottomuudentorjuntapolitiikat voitaisiin ottaa huomioon eurooppalaisen ohjausjakson yhteydessä. Euroopan talous- ja sosiaalikomitea ehdotti myös, että strategian tueksi olisi annettava asunnottomuutta koskeva neuvoston suositus.	 [28: 	Euroopan talous- ja sosiaalikomitean lausunto aiheesta ”EU:n kehys asunto ensin ‑periaatteeseen pohjautuville kansallisille asunnottomuusstrategioille”, EESC 2023/01741. ] 

(15)	Yhteisessä työllisyysraportissa 2026[footnoteRef:29] todetaan, että jäsenvaltioiden olisi tarvittaessa toteutettava toimia tukeakseen laadukkaiden ja kohtuuhintaisten asuntojen, sosiaaliperustaisen asuntotuotannon tai asumistuen saatavuutta, ehkäistäkseen ja torjuakseen asunnottomuutta kaikkein äärimmäisimpänä köyhyyden muotona, puuttuakseen sosiaaliseen syrjäytymiseen yhdennettyjen, henkilökeskeisten ja asuntolähtöisten strategisten lähestymistapojen kautta sekä edistääkseen asuntojen ja sosiaalisen asuntotuotannon uudistamista.  [29: 	Euroopan komissio: Työllisyys-, sosiaali- ja osallisuusasioiden pääosasto, Joint employment report 2026 – As adopted by the Council on 9 March 2026, Euroopan unionin julkaisutoimisto, 2026.] 

(16)	Kohtuuhintaista asumista koskevassa eurooppalaisessa suunnitelmassa[footnoteRef:30], joka hyväksyttiin 16 päivänä joulukuuta 2025, todetaan, että asumiskustannusten nousu ja kohtuuhintaisten asuntojen rajallinen saatavuus vaikuttavat suhteettomasti joihinkin ryhmiin ja että asunnottomuus on jatkuva, monimutkainen haaste, johon on vastattava asuntolähtöisillä ratkaisuilla (kuten asunto ensin ‑periaate) ja köyhyyden ja syrjäytymisen torjuntaan tähtäävillä yhdennetyillä toimilla.  [30: 	Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komiteallei: Kohtuuhintaista asumista koskeva eurooppalainen suunnitelma, COM(2025) 1025 final.] 

(17)	Asunnottomuus on edelleen kaikkein äärimmäisin ja näkyvin köyhyyden ja sosiaalisen syrjäytymisen ilmentymä Euroopan unionissa. Se vaikuttaa yksilöihin ja perheisiin kaikissa jäsenvaltioissa ja heikentää unionin perustana olevia ihmisarvon, tasa-arvon ja sosiaalisen oikeudenmukaisuuden periaatteita. Tähänastisista ponnisteluista huolimatta asunnottomuus on kasvussa useissa jäsenvaltioissa, ja sen arvioidaan vaikuttavan yli miljoonaan henkilöön[footnoteRef:31]. [31: 	OECD:n tietokanta kohtuuhintaisesta asumisesta: ”OECD Affordable Housing Database” | OECD.] 

(18)	Asuntomarkkinoilta syrjäytymisellä tarkoitetaan yksilön tai kotitalouden kyvyttömyyttä saada kunnollista, pysyvää asuntoa tai asua pysyvästi asunnossa, joka on perusturvallisuutta, oikeusturvaa ja kohtuuhintaisuutta koskevien vaatimusten mukainen. Sen näkyvin ja äärimmäisin muoto on asunnottomuus, ja sen piiriin kuuluvat muun muassa kadulla asuvat sekä asunnottomille tarjottavassa hätä- ja tilapäismajoituksessa olevat henkilöt. Asuntomarkkinoilta syrjäytyminen on kuitenkin tätä laajempaa ja kattaa myös ne, joilla on katto päänsä päällä mutta jotka elävät epäasianmukaisissa olosuhteissa ja/tai asunnottomuusuhan alla. Asunnottomuusuhan alaisuudesta on kyse, jos yksilöihin kohdistuu häädön tai kotiväkivallan uhkaa tai jos heillä ei ole pysyviä vuokrasopimuksia. Asuinolot ovat epäasianmukaiset, jos asunnot ovat laadultaan huonoja eikä niissä ole perusvarustusta (kuten huuhtelevaa sisä-wc:tä tai pesutiloja). Epäasianmukaiset asunnot voivat olla erittäin huonokuntoisia, äärimmäisen ahtaita tai epäsopivia henkilöille, joilla on lisätarpeita (kuten ikääntyneille, vammaisille tai pitkäaikaishoitoa tarvitseville henkilöille). 
(19)	Asunto on keskeinen terveyteen ja yhteiskunnalliseen osallisuuteen vaikuttava sosiaalinen tekijä, ja asunnon puute tai huonolaatuinen asuminen voi heikentää yksilöiden ja yhteisöjen terveyttä, hyvinvointia, työllisyyttä ja koulutusmahdollisuuksia.
(20)	Asuntomarkkinoilta syrjäytymistä ja asunnottomuutta ohjaa rakenteellisista, institutionaalisista ja henkilökohtaisista tekijöistä koostuva monimutkainen kokonaisuus. Tällaisia tekijöitä ovat köyhyys, työttömyys, sosiaalisen ja kohtuuhintaisen asuntotarjonnan vähyys, syrjintä, mielenterveysongelmat, heikko fyysinen terveys, päihteiden väärinkäyttö ja perheväkivalta. 
(21)	Vuonna 2024 lähes 6 prosenttia 16 vuotta täyttäneistä unionin kansalaisista, jotka olivat etsineet asuntoa viiden viime vuoden aikana, ilmoitti kokeneensa syrjintää ainakin kerran. Syrjintää kokeneiden osuus oli köyhyys- tai syrjäytymisvaarassa olevilla kaksinkertainen (10 %) muihin verrattuna (5 %). Noin 17 prosenttia unionin väestöstä asui vuonna 2024 ahtaissa kodeissa.
(22)	Sosiaaliperusteisten ja kohtuuhintaisten asuntojen puute on merkittävä este asuntomarkkinoilta syrjäytymisen ja asunnottomuuden torjunnassa. Asuntojen nimellishinnat ovat EU:ssa nousseet vuosien 2013 ja 2024 välisenä aikana yli 60 prosenttia eli nopeammin kuin kotitalouksien tulot, ja joissakin jäsenmaissa nimellishinnat ovat nousseet keskimäärin jopa yli 220 prosenttia. Samaan aikaan keskimääräiset vuokrat ovat nousseet noin 20 prosenttia, ja uusiin vuokrasopimuksiin perustuvat vuokrat ovat huomattavasti vanhoja sopimuksia korkeampia etenkin kaupunki- ja matkailualueilla. Asumiskustannukset, kuten vesi, sähkö, kaasu ja muut polttoaineet, ovat nousseet 17 jäsenvaltiossa unionin keskiarvoon verrattuna. Joissakin jäsenvaltioissa asumiskustannukset ovat yli 80 prosenttia EU:n keskiarvoa korkeammat, kun taas kymmenessä jäsenvaltiossa kustannukset ovat laskeneet. 
(23)	Asuntotarjontaan tehdyt investoinnit ovat vähentyneet huomattavasti viime vuosikymmenen aikana. Tarjonta ei ole pysynyt kasvavan kysynnän tasalla korkeiden rakennuskustannusten, innovaatiovajeiden, ammattitaitoisen työvoiman puuttumisen ja liiallisen byrokratian vuoksi. Etenkin rakentamisen hinnat ovat nousseet unionissa 56 prosenttia vuosien 2010 ja 2024 välillä, ja joissakin jäsenvaltioissa hinnat ovat nousseet yli 170 prosenttia. Asuntojen rakennuslupien määrä (asuntojen lukumäärä) on vähentynyt 22 prosenttia vuosina 2021–2024, eikä olemassa olevaa asuntokantaa ole hyödynnetty kokonaan, sillä noin 20 prosenttia EU:n alueen asunnoista on tyhjillään tai vajaakäytössä (mukaan lukien kausi- ja toissijaiset asunnot sekä sijoitusasunnot, joita ei käytetä ensisijaisena asuntona).
(24)	Tätä taustaa vasten sosiaaliperusteisen ja kohtuuhintaisen asuntotarjonnan lisääminen on ratkaisevan tärkeää asuntomarkkinoilta syrjäytymisen torjumiseksi. Uusia investointeja tarvitaan erityisesti uusien asuntojen rakentamisen tukemiseen, kunnostamiseen ja mahdollisuuksien mukaan olemassa olevien vajaakäytössä tai tyhjillään olevien asuntojen (20 % asunnoista) tehokkaampaan hyödyntämiseen. Toimijoita tulisikin kannustaa lisäämään yksityisten kiinteistöjen vuokraamista ja olemassa olevan rakennuskannan, kuten toimistorakennusten, käyttötarkoituksen muuttamista. Yleisiin taloudellisiin etuihin liittyviä palveluja koskevien valtiontukisääntöjen tarkistaminen osana kohtuuhintaista asumista koskevaa eurooppalaista suunnitelmaa ja EU:n koheesiopolitiikan rahastojen tarkistamiseen liittyvää asetusta[footnoteRef:32] edistää sellaisten puitteiden kehittämistä, jotka mahdollistavat investointien tekemisen sosiaaliseen ja kohtuuhintaiseen asuntotuotantoon (väliarvioinnin mukaan jäsenvaltiot ja alueet ovat kohdentaneet kohtuuhintaiseen ja kestävään asuntotuotantoon uudelleen vähintään 3,3 miljardia euroa maaliskuuhun 2026 mennessä). Keskipitkän aikavälin sääntelyyn liittyvät joustomahdollisuudet ja mahdollisuus lisätä unionin yhteisrahoitusosuutta asuntoinvestoinneissa ovat edelleen käytettävissä, jotta uudelleenkohdentamista voidaan tukea vuosiin 2029–2030 asti.  [32: 	Euroopan parlamentin ja neuvoston asetus (EU) 2025/1914, annettu 18 päivänä syyskuuta 2025, asetusten (EU) 2021/1058 ja (EU) 2021/1056 muuttamisesta väliarvioinnin yhteydessä strategisiin haasteisiin vastaamiseksi toteutettavien erityistoimenpiteiden osalta.] 

(25)	Uusi eurooppalainen Bauhaus ‑aloitteen periaatteiden mukaisesti asianmukaisten, kestävien, kohtuuhintaisten ja laadukkaiden asuntojen saatavuutta olisi pidettävä osana laajempaa sosiaalista ja alueellista ekosysteemiä, joka tukee osallisuutta, yhteisöelämää, työvoiman liikkuvuutta, koulutuksen saatavuutta, terveydenhuoltoa, pitkäaikaishoitoa, itsenäistä asumista ja sosiaalista yhteenkuuluvuutta. Asumispolitiikka on tehokkaampaa ja luo sosiaalista lisäarvoa, kun se yhdistetään paikkalähtöisiin toimiin ja yhteisölliseen infrastruktuuriin ja palveluihin ja kun sen tarkoituksena on edistää osallistavia, kestäviä asuinalueita, jotka vastaavat asukkaiden tarpeita.
(26)	Tarjonnan ja kohtuuhintaisuuden lisäämiseksi jäsenvaltiot voivat hyödyntää erilaisia asumismalleja, kuten sosiaalista ja julkista asuntotarjontaa, omakustannusvuokrajärjestelmiä ja rajallista voittoa tavoittelevaa asuntotarjontaa, asunto-osakeyhtiöitä, tuetun vuokra-asumisen asuntovälitystä sekä muita voittoa tavoittelemattomia tai yleisen edun mukaisia malleja. Nämä usein yhteisötalouden organisaatioiden tuottamat mallit voivat edistää pitkän aikavälin kohtuuhintaisuutta, vähentää keinottelulle altistumista ja auttaa ottamaan käyttöön olemassa olevia asuntoja, maata ja investointeja. Innovatiiviset yhteisasumismallit, kuten monisukupolvinen asuminen, yhteisasuminen ja yhteiskäyttötilajärjestelyt, voivat myös auttaa torjumaan sosiaalista eristyneisyyttä, rakennusten vajaakäyttöä ja paikallista asuntopulaa. Keskinäisen oppimisen kautta voidaan saada tietoa muissa jäsenvaltioissa jo toteutetuista onnistuneista malleista.
(27)	Sosiaaliperusteisen ja kohtuuhintaisen asuntotarjonnan laajentaminen edellyttää vakaita hallinto- ja investointikehyksiä, mukaan lukien julkisen ja yksityisen sektorin kumppanuudet, sekä viranomaisten, yhteisötalouden organisaatioiden, sosiaaliperusteisten ja kohtuuhintaisten asuntojen tarjoajien, oppilaitosten, työnantajien, rahoituslaitosten ja muiden sidosryhmien välistä yhteistyötä. Sekarahoitus, uusiutuvat rahastot, julkiset takaukset, pitkäaikaiset julkisten maa-alueiden vuokrasopimukset ja muut yleishyödylliset rahoitusmekanismit voivat edistää pitkäjänteisen pääoman mobilisoimista ja tukea pitkän aikavälin kohtuuhintaisuutta. Lisäksi jäsenvaltiot voivat edistää ja tukea innovatiivisia ja osallistavia, alhaalta ylöspäin suuntautuvia asuntohankkeita, joissa tulevat asukkaat suunnittelevat ja rahoittavat asuntohankkeensa kollektiivisesti.
(28)	Asuntomarkkinoilta syrjäytyminen ja asunnottomuus voivat vaikuttaa suhteettomasti tiettyihin kansalaisryhmiin, joiden laajuus ja koostumus vaihtelevat huomattavasti kansallisten/alueellisten olosuhteiden mukaan. Tietyt henkilöt ja ryhmät voivat kohdata erityisiä haasteita asuntojen saatavuudessa, ja heidän kohdallaan asuntomarkkinoilta syrjäytymisen tai asunnottomuuden riski on suurempi. Heitä ovat esimerkiksi nuoret (kuten opiskelijat, joilla ei ole varaa tai jotka eivät pääse opiskelija-asuntoon, tai laitoshoidosta tai vaihtoehtoisesta hoidosta poistuvat nuoret), työttömät, haavoittuvassa asemassa olevat lapsiperheet (myös yksinhuoltajat), sukupuoleen perustuvan väkivallan uhrit ja väkivallasta selviytyneet, vammaiset tai pitkäaikaishoidon tarpeessa olevat henkilöt, epävarmassa asumistilanteessa olevat ikääntyneet, romani- ja maahanmuuttajataustaiset henkilöt, rodullisiin tai etnisiin vähemmistöihin kuuluvat ja hlbtiq+ ‑henkilöt.
(29)	Asuntomarkkinoilta syrjäytymisen ja asunnottomuuden ehkäiseminen yhdistettynä asianmukaisen, turvatun asunnon saamiseen ja kokonaisvaltaisiin henkilökeskeisiin tukipalveluihin on tehokkain tapa poistaa asunnottomuus. Sen vuoksi olisi kehotettava, että jäsenvaltiot laatisivat tehokkaita ennaltaehkäiseviä toimintapolitiikkoja, jotka kattavat yleiset ennaltaehkäisytoimet, riskiryhmiin kohdistuvat alkupään toimet, kriisien ehkäisyn tilanteissa, joissa henkilöä tai kotitaloutta uhkaa välitön asunnottomuus, sekä hätätilanteisiin laaditut toimet, jotta voidaan varmistaa väliaikaisen majoituksen nopea saatavuus. 
(30)	Varhaisen puuttumisen välineitä, kuten vuokra- ja asuntolainarästien sovittelua, velkaneuvontaa, vuokralaisten ja vuokranantajien oikeuksia koskevaa oikeudellista neuvontaa, varhaisvaroitusjärjestelmiä tai lyhytaikaista rahoitustukea, ei ole johdonmukaisesti saatavilla kaikissa jäsenvaltioissa, mutta näiden mekanismien vahvistaminen olisi olennaisen tärkeää asuntomarkkinoilta syrjäytymisen ehkäisemiseksi tehokkaasti. 
(31)	Mielivaltaisten pakkohäätöjen ehkäiseminen ja tuen tarjoaminen uudelleensijoitusten aikana edellyttää oikeudenmukaista oikeudellista kehystä vuokralaisten turvan ja vuokranantajien oikeuksien osalta. Yhteistyö paikallisviranomaisten, sosiaalipalvelujen ja sovitteluvaihtoehtojen, kuten sosiaaliperusteisten asuntojen välittäjien, kanssa voi vähentää asumisen epävakautta ja helpottaa siirtymistä.  
(32)	Asuntolähtöiset toimintatavat, kuten asunto ensin ‑malli, jossa yhdistyvät pysyvän asunnon nopea saatavuus ja yksilölliset, integroidut tukipalvelut, ovat tuottaneet kestäviä myönteisiä tuloksia asuntomarkkinoilta syrjäytymisen ja asunnottomuuden ehkäisemisessä ja vähentämisessä sekä sosiaalisen ja taloudellisen yhdentymisen edistämisessä. 
(33)	Avun saantia koskevat hallinnolliset vaatimukset, kuten velvollisuus esittää todiste pysyvästä oleskelusta, voivat luoda esteitä asunnottomuudesta kärsiville tai asuntomarkkinoilta syrjäytyneille henkilöille. Tällaisten vaatimusten poistaminen tai mukauttaminen tarvittaessa voi parantaa saatavilla olevan tuen hyödyntämistä ja auttaa puuttumaan asuntomarkkinoilta syrjäytymisen perimmäisiin syihin. 
(34)	Asumiskustannusten nousu ja sosiaaliperusteisten ja kohtuuhintaisten asuntojen rajallinen saatavuus haittaavat työmarkkinoiden liikkuvuutta, koska ihmiset eivät ehkä pysty muuttamaan alueille, joilla on työllistymismahdollisuuksia. Tämä voi vaikuttaa kilpailukykyyn ja talouskasvuun. Asuntojen kohtuuhintaisuuteen ja saatavuuteen puuttuminen on ratkaisevan tärkeää, jotta voidaan tukea osallistumista työmarkkinoille ja varmistaa työmarkkinoiden tehokas toiminta.
(35)	Eri jäsenvaltioissa käytettyjen määritelmien, seurantajärjestelmien ja tiedonkeruumenetelmien erot rajoittavat vertailukelpoisten asunnottomuutta koskevien tietojen saatavuutta unionin tasolla. 
(36)	Luotettavat, kattavat ja säännöllisesti kerätyt tiedot ja tilastollinen näyttö asuntomarkkinoilta syrjäytymisestä ja asunnottomuudesta ovat ratkaisevan tärkeitä tehokkaan toimintapolitiikan suunnittelun, seurannan ja arvioinnin kannalta, sillä ne auttavat arvioimaan edistymistä lisäämättä hallinnollista rasitetta.  
(37)	Asuntomarkkinoilta syrjäytymisen ja asunnottomuuden torjuminen edellyttää monialaista koordinointia ja monitasoista hallintoa, johon osallistuvat Euroopan unioni, kansalliset, alueelliset ja paikalliset viranomaiset, kansalaisyhteiskunta, yhteisötalouden organisaatiot, asuntojen tarjoajat ja henkilöt, joilla on omakohtaista kokemusta asunnottomuudesta.
(38)	Kumppanuudet sellaisten järjestöjen kanssa, jotka tarjoavat tukea asunnottomille ja laajemmin asuntomarkkinoilta syrjäytymisen vaarassa oleville henkilöille, voivat vahvistaa julkisia pyrkimyksiä tarjota sosiaalista osallisuutta edistäviä palveluja ja luoda vakaita asumisratkaisuja tietyille kohderyhmille. Tarjoamalla lisäpalveluja, kuten työelämään integroitumista, yhteisötalouden organisaatiot voivat auttaa varmistamaan siirtymän vakaaseen elämään.
(39)	Tehokkaat toimet asuntomarkkinoilta syrjäytymisen ehkäisemiseksi ja vähentämiseksi edellyttävät riittävää, vakaata rahoitusta sekä käytettävissä olevien unionin, kansallisten, alueellisten ja paikallisten varojen tehokasta hyödyntämistä ja koordinointia jäsenvaltioiden toimivallan ja julkisen talouden kehysten mukaisesti. 
(40)	Asunnottomuuden vähentämistä käsittelevä eurooppalainen foorumi on EU:n tason vakiintunut yhteistyökehys asunnottomuuden ja asuntomarkkinoilta syrjäytymisen alalla. Se tarjoaa yhteistyöfoorumin tietämyksen lisäämiselle, keskinäiselle oppimiselle sekä jäsenvaltioiden ja sidosryhmien väliselle yhteistyölle, mikä edistää näyttöön perustuvaa päätöksentekoa ja vahvistaa täytäntöönpanovalmiuksia. Se on EU:n tason vakiintunut hallintokehys asunnottomuuden ja asuntomarkkinoilta syrjäytymisen alalla. 
(41)	Asunnottomuuden vähentämistä käsittelevästä eurooppalaisesta foorumista annetun Lissabonin julistuksen allekirjoittajat sitoutuivat työskentelemään asunnottomuuden poistamiseksi vuoteen 2030 mennessä, jotta
i)	kukaan ei asuisi kadulla esteettömän, turvallisen ja asianmukaisen hätämajoituksen puuttumisen vuoksi;
ii)	kukaan ei asuisi hätä- tai väliaikaismajoituksessa pidempään kuin pysyvän asumisratkaisun löytyminen edellyttää; 
iii)	ketään ei päästettäisi pois mistään laitoksesta (kuten vankilasta, sairaalasta tai hoitolaitoksesta), jos tarjolla ei ole asianmukaista asuntoa; 
iv)	häädöt olisi estettävä aina, kun se on mahdollista eikä ketään häädettäisi ilman, että häntä autetaan tarvittaessa löytämään asianmukainen asumisratkaisu;
v)	ketään ei syrjittäisi asunnottomuuden vuoksi.  
(42)	Asunnottomuuden ETHOS-luokitus kehitettiin kehykseksi, jonka avulla voidaan parantaa asunnottomuuden ymmärtämistä ja mittaamista Euroopassa ja tarjota yhteinen ”kieli” asunnottomuutta koskevaa kansainvälistä tietojenvaihtoa varten. ETHOS-luokitus kattaa kaikki sellaiset asumistilanteet, jotka ovat asunnottomuuden ja asuntomarkkinoilta syrjäytymisen muotoja: 
1. katuasunnottomuus (asuu ulkona ilman minkäänlaista suojaa);
1. kodittomuus (tilapäinen asuinpaikka laitoksessa tai turvakodissa);
1. asunnottomuusuhan alaisuus (vakava syrjäytymisen uhka epävarman vuokrasuhteen, häädön, perheväkivallan tai tilapäisen perheen/ystävien luona majoittumisen vuoksi
1. epäasianmukaiset asuinolot (tilapäiset tai epätavanomaiset rakenteet, huonokuntoinen asunto tai äärimmäisen ahtaat asuinolot),

ON ANTANUT TÄMÄN SUOSITUKSEN:
KOHDE
1)	Tässä suosituksessa annetaan ohjeita sosiaalisen syrjäytymisen torjumisesta, erityisesti:
a)	jäsenvaltioiden tukemisesta pyrkimyksissään ehkäistä ja torjua asuntomarkkinoilta syrjäytymistä haavoittuvassa asemassa olevien henkilöiden osalta, jotka elävät epävarmoissa asuinoloissa tai ovat vaarassa päätyä epävarmoihin asuinoloihin, sekä asunnottomien henkilöiden osalta; 
b) 	kansallisten, alueellisten ja/tai paikallisten strategisten kehysten suunnittelun, täytäntöönpanon ja parantamisen edistämisestä henkilökeskeisten, asuntolähtöisten ja yhdennettyjen politiikkojen pohjalta.

MÄÄRITELMÄT
2)	Tässä suosituksessa tarkoitetaan:
a)	’asuntomarkkinoilta syrjäytymisellä’ tilanteita, joissa yksityishenkilöillä tai kotitalouksilla ei ole mahdollisuutta asianmukaiseen ja/tai turvattuun asuntoon; tähän kuuluvat selvästi asunnottomat henkilöt (katuasunnottomat ja kodittomat) sekä henkilöt, jotka elävät vasten tahtoaan epävarmoissa asumistilanteissa, kuten epäasianmukaisessa asunnossa tai asunnottomuusuhan alla;
b)	’hätämajoituksella’ majoituskeskuksia ja muita sen kaltaisia majapaikkoja, joiden ensisijaisena tarkoituksena on vastata kiireelliseen majoituksen ja peruspalveluiden tarpeeseen;
c)	’tilapäisellä majoituksella’ määräaikaista asuntoa, jota tarjotaan siksi ajaksi, kun etsitään pysyvää asumisratkaisua; 
d)	’asuntolähtöisillä lähestymistavoilla’ toiminta- ja palveluntarjontamalleja, joissa asetetaan etusijalle asianmukaisten, kohtuuhintaisten ja pysyvien asuntojen nopea saatavuus ja joita täydennetään tarvittaessa asumisen vakautta ja sosiaalista osallisuutta edistävillä, integroiduilla henkilökeskeisillä tukipalveluilla, kuten asunto ensin -periaatteella. 

LAAJA-ALAISET SUOSITUKSET
3)	Neuvosto suosittelee, että jäsenvaltiot: 
a)	hyväksyisivät tai tarkistaisivat asuntomarkkinoilta syrjäytymisen ja asunnottomuuden torjumista koskevat strategiset kehyksensä tämän suosituksen mukaisesti henkilökeskeisen, asuntolähtöisen ja yhdennetyn politiikan pohjalta, jotta voidaan tehostaa toimia asunnottomuuden poistamiseksi Euroopan unionista; tämä olisi tehtävä yhteistyössä alue- ja paikallisviranomaisten kanssa ja kunnioittamalla toimivallan jakautumista jäsenvaltioissa;
b)	määrittelisivät kansallisten olosuhteiden osalta epävarmat asumistilanteet ottaen erityisesti huomioon köyhyys- tai syrjäytymisriskit; 
c)	kehittäisivät räätälöityjä toimenpiteitä asuntomarkkinoilta syrjäytymisen ja asunnottomuuden torjumiseksi sekä ottaisivat käyttöön henkilökeskeisen toimintamallin, joka perustuu soveltuvin osin uusi eurooppalainen Bauhaus ‑aloitteen periaatteisiin, mukaan lukien paikkalähtöinen ja osallistava suunnittelu, tarjoamalla integroituja palveluja, kuten sosiaaliapua, terveydenhuoltoa, pitkäaikaishoitoa ja aktiivisia työvoimapoliittisia toimenpiteitä, asumistukeen yhdistettynä;
d)	asettaisivat asiaankuuluvia, aikasidonnaisia, saavutettavissa olevia ja mitattavia tavoitteita, mukaan lukien seuraavat: 
i)	jokaiselle ulkona asuvalle (”ensisijaiset kodittomat”[footnoteRef:33], jotka asuvat kadulla ilman suojaa) tarjotaan hätämajoitusta; [33: 	Komission täytäntöönpanoasetus (EU) 2017/543, annettu 22 päivänä maaliskuuta 2017, väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 soveltamissäännöistä aihealueiden sekä niiden erittelyiden kuvausten osalta.] 

ii)	hätä- tai tilapäismajoituksessa asuville henkilöille (”toissijaiset kodittomat”) tarjotaan mahdollisimman pian tehokasta tukea, jotta nämä löytäisivät pitkäaikaisen, turvatun asumisratkaisun. 


ASUNTOMARKKINOILTA SYRJÄYTYNEIDEN TAI SYRJÄYTYMISVAARASSA OLEVIEN TUNNISTAMINEN
4)	Neuvosto suosittelee, että jäsenvaltiot: 
a)	tehostaisivat vaikeasti tavoitettavia ryhmiä, kuten asunnottomia, koskevien tietojen keruuta ja laatisivat ilman kohtuutonta hallinnollista rasitetta säännöllisiä, kattavia, vertailukelpoisia ja eriteltyjä tilastoja asuntomarkkinoilta syrjäytymisestä ja asunnottomuudesta kansallisella ja paikallisella tasolla;
b)	yhdenmukaistaisivat perusteet asuntomarkkinoilta syrjäytyneiden tai syrjäytymisvaarassa olevien henkilöiden tunnistamiseksi asiaankuuluvissa palveluissa, kuten sosiaali-, työllisyys-, koulutus-, oikeus- ja lastensuojelupalveluissa, ja kehittäisivät nopeaa, tehokasta ja oikea-aikaista tietojenvaihtoa näiden palvelujen välillä;
[bookmark: _Hlk227938618]c)	perustaisivat kerättyjen tietojen ja asuntomarkkinoilta syrjäytymisen tunnistamista koskevien yhdenmukaistettujen kriteerien perusteella varhaisvaroitusjärjestelmiä asuntomarkkinoilta syrjäytymisvaarassa olevien kotitalouksien tunnistamiseksi, jotta voidaan varmistaa niiden oikea-aikainen tavoittaminen ja ennaltaehkäisevä tuki, määrittäisivät ja arvioisivat asunnottomien ja epävarmoissa asuinoloissa elävien asumistarpeet sekä kehittäisivät räätälöityjä tunnistamisstrategioita ryhmille, jotka ovat usein alilaskettuja tai piilossa.

ASUNTOMARKKINOILTA SYRJÄYTYMISEN EHKÄISEMINEN 
5)	Neuvosto suosittelee, että jäsenvaltiot: 
a)	tarjoaisivat strategisissa kehyksissään asuntomarkkinoilta syrjäytymisen vaarassa oleville tukea asianmukaisen asunnon säilyttämiseen erilaisten kohdennettujen toimenpiteiden, kuten velka- ja asumisneuvonnan, varhaisvaroitusjärjestelmien, hätävuokraustuen, sovittelun ja muiden lieventämistoimien, avulla sekä varmistaisivat, että vammaisille tai pitkäaikaishoidon tarpeessa oleville henkilöille on saatavilla mukautettuja asuntoja, välttäen samalla kohtuutonta rakennus- ja peruskorjaustaakkaa;
b)	varmistaisivat, että tarjolla olevia asumis-, sosiaali- ja toimeentulotukitoimenpiteitä koskevat tiedot ovat oikea-aikaisesti ja tehokkaasti saatavilla, ja toteuttaisivat tiedotustoimia tukioikeuksien käyttämättä jättämisen vähentämiseksi;
c)	arvioisivat säännöllisesti toimeentulotuen, mukaan lukien asumiseen liittyvät tuet, vähimmäistulot ja lapsilisät, riittävyyttä suhteessa asumiskustannuksiin hyödyntäen kustannuskehitykseen reagoivia mukautusmekanismeja; tämän arvioinnin olisi myös toimittava todisteena, jotta vältetään köyhyysloukkujen syntyminen, jolloin sosiaalinen tuki aiheuttaisi työnteon pidäkkeitä; 
d)	tehostaisivat pakkohäätöjen ja mielivaltaisten häätöjen ehkäisemistä ja niiltä suojelua erityisesti lapsiperheiden osalta kiinnittäen erityistä huomiota yksinhuoltajatalouksiin. Jäsenvaltioiden olisi varmistettava avoimet, oikea-aikaiset menettelyt oikeasuhteisuutta, asianmukaista menettelyä ja tehokkaita oikeussuojakeinoja kunnioittaen sekä huomioitava myös vuokranantajien oikeudet;  
e)	varmistaisivat, että yhdeltäkään lapselta ei puutu asianmukaista asuntoa, takaamalla kaikille tarvittaessa oikea-aikaisen ja sopivan vaihtoehtoisen majoituksen säilyttäen samalla perheen yhtenäisyyden lapsen edun mukaisesti; 
f)	varmistaisivat, että yksikään alaikäinen tai nuori aikuinen ei poistu laitos- tai sijaishoidosta ilman riittäviä asumis- ja tukipalveluja; taloudellisen tuen tai kannustimien saantia olisi helpotettava niiden osalta, joilla ei ole takaajia eikä käsirahaksi soveltuvia varoja, esimerkiksi mikrorahoituksen saatavuutta helpottavien yhteisötalouden organisaatioiden kautta; 
g)	ottaisivat käyttöön varhaista, ennaltaehkäisevää neuvontaa oppilaitoksissa sekä työ- ja nuorisolaitoksissa, jotta voidaan edistää hätätilanteiden havaitsemista, helpottaa yksilöiden asianmukaista ohjaamista oikeisiin palveluihin ja ehkäistä lasten ja nuorten asuntomarkkinoilta syrjäytymistä;
h)	tarjoaisivat neuvontaa ja sosiaalisia tukitoimia epävarmoissa asuinoloissa eläville ikääntyneille, jotta voidaan ehkäistä heidän syrjäytymistään asuntomarkkinoilta;
i)	varmistaisivat sellaisten henkilöiden yhdenvertaisen kohtelun, jotka ovat vaarassa joutua syrjityiksi, kun on kyse asianmukaisten asuntojen ja keskeisten palvelujen saatavuudesta;
j)	tarjoaisivat oikea-aikaista ja yksilöllistä tukea eri laitoksista, kuten vankiloista, sairaaloista tai hoitolaitoksista, poistuville henkilöille heidän pitkäaikaisen asumisensa turvaamiseksi. 

ASUNNOTTOMUUDESTA KÄRSIVIEN TUKEMINEN 

6)	Asunnottomuuden tai hätä- tai tilapäismajoituksen tarpeen keston lyhentämiseksi suositellaan, että jäsenvaltiot tarjoaisivat henkilökeskeistä, integroitua ja esteetöntä tukea seuraavien toimien kautta:
a)	helppokäyttöiset, osallistavat tukijärjestelmät, esimerkiksi yksilöllinen tarvearviointi, räätälöidyt tukisuunnitelmat ja kaikkein monimutkaisimmissa tapauksissa palveluohjaus; toteuttajina olisivat terveydenhuollon ammattilaisista ja sosiaalityöntekijöistä koostuvat yhteystoimintaa ja yhteisöperustaista työtä tekevät monialaiset ryhmät; 
b)	standardit, joilla varmistetaan johdonmukaiset, laadukkaat tukipalvelut, mukaan lukien lapsiin kohdistuva tuki; 
c)	keskitetty toimintamalli ja oikea-aikainen, yksinkertaistettu ohjaus asiaankuuluviin sosiaaliturvavirastoihin, sosiaalihuoltoon ja matalan kynnyksen sosiaali- ja terveyspalveluihin;
d)	tukijärjestelmät, joilla ehkäistään tarpeetonta perheiden erottamista lapsen edun mukaisesti ja varmistetaan, että yksikään lapsi ei joudu kadulle, hätämajoitukseen, tilapäismajoitukseen tai muihin kodittomuudeksi luettaviin asuinoloihin; 
e)	aktiivinen työllistymistuki esimerkiksi helpottamalla työvoimapalveluihin rekisteröitymistä ja kehittämällä yksilöllisiä polkuja työllistymiseen, sosiaalitukeen, työpaikan säilyttämisen tukemiseen ja työnantajien tukemiseen; 	
f)	sen varmistaminen, että asunnottomuudesta kärsivät henkilöt saavat tietoa unionin lainsäädännön[footnoteRef:34] mukaisista oikeuksistaan avata jäsenvaltion alueella sijaitsevan luottolaitoksen ylläpitämä perusmaksutili ja käyttää sitä riippumatta siitä, onko heillä pysyvä osoite;   [34: 	Euroopan parlamentin ja neuvoston direktiivi 2014/92/EU, annettu 23 päivänä heinäkuuta 2014, maksutileihin liittyvien maksujen vertailukelpoisuudesta, maksutilien siirtämisestä ja mahdollisuudesta käyttää perusmaksutilejä.] 

g)	vakaiden asumisratkaisujen tarjonnan parantaminen asunnottomille, erityisesti lapsiperheille, yhteistyössä asuntojen tarjoajien, sosiaaliperusteisten vuokra-asuntojen välittäjien ja osallistavien jakomekanismien kanssa yhteistyö- ja yhteisöpohjaisten mallien ja asianmukaisten tukipalvelujen avulla; 
h) 	sen varmistaminen, että hätä- ja tilapäismajoitusta, mukaan lukien sukupuolen mukaan eriytetty majoitus, on saatavilla ja että asumisratkaisut ovat turvallisia, esteettömiä ja riittäviä kaikkien asunnottomuudesta kärsivien henkilöiden, myös perheväkivallan ja seksuaalisen väkivallan uhrien, tarpeisiin vastaamiseksi, sekä yksilöiden tukeminen heidän siirtyessään vakaisiin asuinoloihin; 
i) 	asunnottomuutta kokeneiden yksilöiden aseman ymmärtäminen ja tukeminen parannettaessa sosiaalisen osallisuuden ja asumisen saatavuutta helpottavien tukipalvelujen luottamusta, saatavuutta ja tehokkuutta; 
j)	toimenpiteet leimautumisen ja syrjivien käytäntöjen ehkäisemiseksi ja poistamiseksi asuntojen saatavuuden osalta, kuten avointen kriteerien soveltaminen sosiaaliperusteisten asuntojen jonotuslistoihin, tiedostamattomia ennakkoasenteita koskeva koulutus asuntoalan ammattilaisille ja syrjintää kohdanneiden vuokralaisten tukipalvelut. 

RIITTÄVIEN JA TURVATTUJEN ASUMISRATKAISUJEN SAATAVUUS 
7)	Jäsenvaltioiden tulisi lisätä sosiaaliperusteisten ja kohtuuhintaisten asuntojen tarjontaa vastatakseen väestötarpeisiin, paikallisiin puutteisiin ja alueellisiin eroihin erityisesti seuraavin keinoin:
a)	edistämällä yksityisten vuokranantajien ja vuokralaisten pitkäaikaisia vuokraehtoja:
1. tarjoamalla oikeudellinen kehys, joka helpottaa pitkäaikaisten vuokrasopimusten laajaa käyttöä;
mahdollistamalla oikeasuhteisten vero- ja taloudellisten kannustimien kohdennettu myöntäminen vuokranantajille tarvittaessa, jotta nämä tarjoaisivat pitkäaikaisia asumisratkaisuja erityisesti perheille ja nuorille;
vähentämällä oikeudellista epävarmuutta ja häätömenettelyjen kestoa;
tasapainottamalla pitkäaikaisten vuokra-asuntojen käyttöä lyhytaikaiseen asumiseen, kun se on asianmukaisesti perusteltua asuntokriisin vuoksi;
b)	kannustamalla sekä julkisia että yksityisiä toimijoita investoimaan uudisrakentamiseen tai olemassa olevien rakennusten kunnostamiseen tai käyttötarkoituksen muuttamiseen, jotta voidaan laajentaa sosiaaliperusteista ja kohtuuhintaista asuntokantaa; 
c)	mahdollistamalla ja tukemalla asumisen kohtuuhintaisuuteen perustuvia toimintamalleja, kuten sosiaalinen ja julkinen asuntotarjonta, asunto-osuuskunnat, kohtuullista voittoa tavoittelevat asuntoyhtiöt, yhteismaita hallinnoivat yhteisöt, muut sosiaaliperusteisten asuntojen välittäjät sekä muut rajallista voittoa tavoittelevat tai voittoa tavoittelemattomat toimintamallit;
d)	edistämällä ja laajentamalla innovatiivisia yhteisasumistapoja, kuten jaetut asuintilat, ryhmäasuminen, yhteisasuminen ja monisukupolviset asuinjärjestelyt, ja tarvittaessa tarjoamalla jaettuja peruspalveluja ja tukipalveluja sekä helpottamalla opiskelijoiden ja nuorten tilapäisiä ja siirtymävaiheen asumisratkaisuja esimerkiksi luomalla yhteyksiä opiskelijoiden ja vajaakäytössä olevien asuntojen asukkaiden välille; 
e)	yksinkertaistamalla kansallista, alueellista ja paikallista suunnittelua ja lupamenettelyjä asuntorakentamisen nopeuttamiseksi pyrkien samalla yhteiskunnalliseen osallisuuteen ja alueelliseen koheesioon sekä vähentämällä rakennuspalvelujen tarjoajiin kohdistuvia hallinnollisia esteitä, jotta voidaan tarvittaessa tukea uusien sosiaaliperusteisten ja kohtuuhintaisten asuntojen oikea-aikaista tarjontaa muun muassa ottamalla käyttöön julkisia maa-alueita varmistaen samalla, että alueilta on hyvät yhteydet keskeisiin sosioekonomisiin palveluihin ja toimintoihin;
f)	parantamalla olemassa olevan asuntokannan tehokasta käyttöä erityisesti helpottamalla olemassa olevien rakennusten kunnostamista, uudelleenkäyttöä ja käyttötarkoituksen muuttamista sekä ottamalla käyttöön vapaita asuntoja ja julkisia kiinteistöjä ja rajoittamalla tarpeettomia purkutöitä aina, kun se on mahdollista;
g)	parantamalla turvakotien ja siirtymävaiheen asuntojen tarjontaa ja saatavuutta, kunnes pysyviä asumisratkaisuja on saatavilla;
h)	osoittamalla tietty osuus uudisrakennuskohteista sosiaaliperusteiseen ja kohtuuhintaiseen asuntotuotantoon paikallisten asuntotarpeiden mukaisesti.
8)	Jäsenvaltioiden tulisi ottaa kansallisissa strategioissaan käyttöön riittävät, ennakoitavat ja kestävät rahoitus- ja investointikehykset, joilla ne voivat täydentää asuntotarjonnan lisäämiseksi toteutettavia toimia. Lisäksi suositellaan, että jäsenvaltiot hyödyntäisivät kokonaisvaltaisesti saatavilla olevaa EU:n rahoitusta ja välineitä, kuten tulevaa kohtuuhintaisia ja kestäviä asuntoja koskevaa yleiseurooppalaista investointijärjestelyä, josta on ilmoitettu kohtuuhintaista asumista koskevassa eurooppalaisessa suunnitelmassa[footnoteRef:35]. Kyseisillä toimenpiteillä voidaan tehostaa kansallisten ja unionin resurssien käyttöä sekä lisätä pitkäaikaisia, osallistavia ja kohtuuhintaisia asumisratkaisuja muun muassa seuraavasti: [35: 	Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle:Kohtuuhintaista asumista koskeva eurooppalainen suunnitelma, (COM(2025) 1025 final.] 

a)	yhteensovittamalla ja koordinoimalla asumisen, yhteiskunnallisen osallisuuden, työllisyyden, koulutuksen, terveydenhuollon, pitkäaikaishoidon sekä kaupunkialueiden elvyttämis- ja kunnostusmallien resursseja, jotta voidaan tehostaa toimintapolitiikkojen johdonmukaisuutta ja vaikutusta;
b)	varmistamalla, että julkisesti tuettuihin toimiin sisältyvät tarvittaessa selkeät edellytykset kohtuuhintaisuudelle, saavutettavuudelle, kestävyydelle ja asuntojen osallistavalle kohdentamiselle sekä yhteydet yhteisöpohjaisiin palveluihin; 
c)	toteuttamalla innovatiivisia rahoitusmalleja, kuten uusiutuvaa rahoitusta, sekarahoitusta ja julkisia takauksia, asuntotarjonnan pitkäaikaisen kohtuuhintaisuuden tukemiseksi ja julkisen ja yksityisen pääoman käyttämiseksi kohtuuhintaisten ja sosiaaliperusteisten asuntojen tuotantoon; 
d)	ehkäisemällä keinottelua asuntomarkkinoilla muun muassa kehittämällä tehokasta verotuspolitiikkaa ja parantamalla markkinoiden avoimuutta; 
e)	tukemalla hankekehitystä ja tarjoamalla teknistä apua paikallis- ja alueviranomaisille, yhteisötalouden organisaatioille ja rajallista voittoa tavoitteleville tai voittoa tavoittelemattomille asuntojen tarjoajille;
f)	edistämällä julkisen ja yksityisen sektorin kumppanuuksia esimerkiksi paikallisviranomaisten, korkeakoulujen, työnantajien, asuntojen tarjoajien ja yhteisötalouden organisaatioiden kanssa sosiaaliperusteisten ja kohtuuhintaisten asuntojen tarjoamiseksi, mukaan lukien opiskelijoille, harjoittelijoille ja sekakäyttöön tarkoitetut asuntohankkeet;
g)	lisäämällä investointeja, joilla tuetaan kohtuuhintaisten ja sosiaaliperusteisten asuntojen rakentamista ja kunnostamista, muun muassa ottamalla käyttöön rahoitusvälineitä ja sekarahoitusta nykyisen koheesiopolitiikan puitteissa ja käyttämällä samalla sen väliarvioinnissa[footnoteRef:36] tarjottuja joustomahdollisuuksia EU:n rahoituksen uudelleenkohdentamiseksi kohtuuhintaisiin asuntoihin, sekä hyödyntämällä tarkistettuja yleisiin taloudellisiin tarkoituksiin liittyviä palveluja koskevia valtiontukisääntöjä[footnoteRef:37], jotka sisältävät sekä sosiaaliperusteista että kohtuuhintaista asumista koskevia luokkia. [36: 	Euroopan parlamentin ja neuvoston asetus (EU) 2025/1914, annettu 18 päivänä syyskuuta 2025, asetusten (EU) 2021/1058 ja (EU) 2021/1056 muuttamisesta väliarvioinnin yhteydessä strategisiin haasteisiin vastaamiseksi toteutettavien erityistoimenpiteiden osalta. ]  [37: 	Komission päätös (EU) 2025/2630, annettu 16 päivänä joulukuuta 2025, Euroopan unionin toiminnasta tehdyn sopimuksen 106 artiklan 2 kohdan soveltamisesta valtiontukeen tietyille yleisiin taloudellisiin tarkoituksiin liittyviä palveluja tuottaville yrityksille korvauksena julkisesta palvelusta sekä päätöksen 2012/21/EU kumoamisesta.] 

9)	Jäsenvaltioiden tulisi tukea asuntomarkkinoilta syrjäytyneitä henkilöitä asunnon saannissa ja pitämisessä seuraavilla tavoilla: 
a)	edistämällä pysyvän asunnon saamista asuntolähtöisesti varmistamalla jatkuva rahoitus ja toimenpiteiden monialainen koordinointi, mukaan lukien pääsy työmarkkinoille ja muihin palveluihin;
b)	ottamalla käyttöön riittävät, asianmukaiset yhdennetyt tukipalvelut, joilla tuetaan siirtymävaiheen lisäksi asianmukaisen, turvatun asunnon pitämistä, kuten tuki asunnon etsimiseen, täydennys- ja uudelleenkoulutus, tuki työllistymiseen ja työpaikan pitämiseen, rahoitus- ja oikeusapu, elämäntaitoja koskeva koulutus sekä seurantatuki, jotta voidaan estää henkilöitä syrjäytymästä uudelleen asuntomarkkinoilta;
c)	parantamalla asianmukaisten asumisratkaisujen saatavuutta asuntomarkkinoilta syrjäytyneille yksilöille, erityisesti lapsiperheille, ja varmistamalla, että heidät huomioidaan ja asetetaan etusijalle sosiaaliperusteisten asuntojen jakomekanismeissa;
d)	tarjoamalla riittävää taloudellista tukea, kuten vuokratakauksia, matalakorkoisia lainoja ja asumistukea, sekä helposti saatavilla olevia ohjeita tällaisen tuen saamiseksi ja tarvittavan finanssiosaamisen kehittämiseksi.
10)	Jäsenvaltioiden tulisi toteuttaa kohdennettuja toimenpiteitä, joilla tuetaan asuntomarkkinoilta syrjäytyviä pienituloisia nuoria, myös opiskelijoita, sillä syrjäytyminen voi olla esteenä korkeakoulutukseen, ammatilliseen koulutukseen, harjoitteluun tai oppisopimusohjelmiin pääsylle ja niiden suorittamiselle. Tätä tavoitetta voidaan edistää esimerkiksi seuraavien toimien kautta:
a)	luomalla tehokkaita verkostoja nuorten hyvinvointipalvelujen ja yleisten sosiaalipalvelujen välille ja hyödyntämällä niitä, jotta nuoret voivat löytää asianmukaisia asumisratkaisuja, jotka vastaavat heidän perhe-, koulutus- ja työllisyystarpeitaan;   
b)	lisäämällä kohtuuhintaisten opiskelija-asuntojen tarjontaa lähellä oppilaitoksia, myös vaihto-opiskelijoille ja ulkomailla harjoittelussa oleville opiskelijoille;
c)	tarjoamalla helposti saatavilla olevaa ohjausta ja käytännön tukea vuokralaisen oikeuksia ja hallinnollisia menettelyjä koskevissa asioissa, myös oppilaitosten neuvontapalvelujen kautta; 
d)	tarjoamalla verokannustimia tai matalakorkoisia lainoja, joilla autetaan vähävaraisia opiskelijoita ja nuoria löytämään asunto.
11)	Jäsenvaltioiden tulisi yhdistää kansallisissa strategiakehyksissään henkilökeskeiset politiikat paikkalähtöisiin politiikkoihin (kuten kaupunkisuunnitteluun ja elvyttämiseen, paikalliseen talouskehitykseen ja liikennepolitiikkaan), jotta vältetään työllisyysmahdollisuuksien ja kohtuuhintaisen asumisen väliset epäsuhdat erityisesti aloilla, joilla on avoimia työpaikkoja. 
12)	Jäsenvaltioiden tulisi toteuttaa toimenpiteitä, joilla tuetaan pitkäaikaishoitoa tarvitsevien vammaisten ja/tai ikääntyneiden henkilöiden, erityisesti köyhyysvaarassa olevien, asuntojen mukauttamista. Tavoitteena on mahdollistaa asuminen kotona mahdollisimman pitkään ja siten välttää asuntomarkkinoilta syrjäytyminen. Nämä toimenpiteet olisi suunniteltava siten, että vältetään kohtuuttomat rakennus- ja kunnostustaakat.
SEURANTA, ARVIOINTI JA HALLINTO 	 
13)	Neuvosto suosittelee, että jäsenvaltiot: 	
a)	ottaisivat käyttöön tulosindikaattoreihin perustuvia kohdennettuja seuranta- ja arviointimekanismeja, joilla arvioidaan asuntomarkkinoilta syrjäytymisen ja asunnottomuuden torjuntaa koskevien strategioiden tehokkuutta, ja toteuttaisivat tarvittaessa poliittisia mukautuksia lisäämättä hallinnollista rasitetta;
b)	raportoisivat komissiolle viiden vuoden välein kansallisten seurantatoimiensa tuloksista ja tämän suosituksen täytäntöönpanon edistymisestä;
c)	varmistaisivat tehokkaan monitasoisen hallinnon ja koordinoinnin kansallisten, alueellisten ja paikallisten viranomaisten välillä sekä yhteistyön asiaankuuluvien sidosryhmien kanssa, mukaan lukien yliopistot, ammatillisen koulutuksen järjestäjät, paikalliset työnantajat, kansalaisyhteiskunta, yhteisötalouden organisaatiot ja asuntojen tarjoajat; 
d)	yksinkertaistaisivat oikeudellisia ja hallinnollisia kehyksiä hallinnollisen taakan keventämiseksi ja varmistaisivat asuntojen ja niihin liittyvien sosiaali-, terveys‑, koulutus-, työllisyys- ja yhteisöpohjaisten tukipalvelujen oikea-aikaisen, yksinkertaistetun saatavuuden; 
e)	vahvistaisivat sellaisten palvelujen valmiuksia ja laatua, joiden tarkoituksena on tukea asuntomarkkinoilta syrjäytyneitä yksilöitä, muun muassa kouluttamalla palveluja tarjoavaa henkilöstöä selkeään vastuunjakoon ja riittävien resurssien jakamiseen;  
f)	varmistaisivat asuntomarkkinoilta syrjäytymisen ja asunnottomuuden ehkäisemistä ja vähentämistä koskevien politiikkojen suunnittelussa, täytäntöönpanossa ja arvioinnissa, että työssä huomioidaan merkityksellisellä tavalla asuntomarkkinoilta syrjäytymistä ja asunnottomuutta kokeneet henkilöt, kansalaisyhteiskunnan järjestöt etenkin paikallistasolla ja yhteisötalouden organisaatiot, mukaan lukien ruokapankit; 
g)	edistäisivät aktiivisesti asunnottomuuden vähentämistä käsittelevän eurooppalaisen foorumin toimintaa keskeisenä sidosryhmien välisen koordinoinnin, vaihdon ja yhteistyön alustana erityisesti jakamalla tietoa, keräämällä näyttöä ja helpottamalla rahoituksen saatavuutta sekä toimisivat tiiviissä yhteistyössä eurooppalaisen asuntoallianssin työvirtojen kanssa; 
h)	jatkaisivat yhteistyötä muiden jäsenvaltioiden sekä eri alueellisilla tasoilla toimivien yksityisten ja julkisten sidosryhmien kanssa tukeakseen tiedon jakamista, edistääkseen keskinäistä oppimista, varmistaakseen johdonmukaisen palvelujen tarjoamisen, vaihtaakseen parhaita käytäntöjä sekä varmistaakseen tehokkaan politiikan suunnittelun ja täytäntöönpanon asuntomarkkinoilta syrjäytymisen alalla;
i)	vahvistaisivat yhteistyötä EU:n neuvoa-antavien elinten (alueiden komitea ja Euroopan talous- ja sosiaalikomitea) kanssa keskinäisen oppimisen, vertaisarviointien ja asuntomarkkinoilta syrjäytymiseen liittyvien poliittisten synergioiden parantamiseksi; 
j)	edistäisivät sellaisten työmarkkinaosapuolten ja kansalaisyhteiskunnan järjestöjen osallistumista, joilla on keskeinen rooli asuntomarkkinoilta syrjäytymisen torjunnassa, jotta varmistetaan, että EU:n politiikat heijastavat käytännön todellisuutta; tätä tarkoitusta varten työhön otetaan mukaan henkilöitä, joilla on omakohtaista kokemusta asuntomarkkinoilta syrjäytymisestä.

